               IL-KUMMISSJONI EWROPEA
            Brussell, 5.9.2018
            COM(2018) 611 final
            2018/0318(NLE)
            Proposta għal
            DEĊIŻJONI TAL-KUNSILL
            dwar il-konklużjoni tal-ftehim ta’ status bejn l-Unjoni Ewropea u l-Eks Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks Repubblika Jugoslava tal-Maċedonja

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               L-Artikolu 54(3) tar-Regolament (UE) 2016/1624 tal-Parlament Ewropew u tal-Kunsill tal-14 ta’ Settembru 2016 dwar l-Aġenzija Ewropea għall-Gwardja tal-Fruntiera u l-Kosta
                  1
                jipprevedi li l-Aġenzija Ewropea għall-Gwardja tal-Fruntiera u tal-Kosta tista’ tikkoordina l-kooperazzjoni operazzjonali bejn l-Istati Membri u l-pajjiżi terzi fir-rigward tal-ġestjoni tal-fruntieri esterni. F'dan ir-rigward, l-Aġenzija tista' twettaq azzjonijiet fil-fruntieri esterni li jinvolvu Stat Membru wieħed jew aktar u pajjiż terz li jkun ġar ta' mill-anqas wieħed minn dawk l-Istati Membri, soġġett għall-qbil ta' dak il-pajjiż terz ġar, inkluż fit-territorju ta' dak il-pajjiż terz.

               Skont l-Artikolu 54(4) tar-Regolament (UE) Nru 2016/1624, f’każijiet fejn ikun previst li jintbagħtu timijiet tal-Aġenzija Ewropea għall-Gwardja tal-Fruntiera u l-Kosta f'pajjiż terz f’azzjonijiet fejn il-membri tat-tim ikollhom poteri eżekuttivi, jew fejn azzjonijiet oħra f’pajjiżi terzi jeħtieġu dan, għandu jintlaħaq ftehim dwar l-istatus, bejn l-Unjoni u l-pajjiż terz konċernat. Dan il-ftehim dwar l-istatus għandu jkopri l-aspetti kollha li huma meħtieġa għat-twettiq tal-azzjonijiet. Għandu b'mod partikolari jistipula l-ambitu tal-operazzjoni, ir-responsabbiltà ċivili u kriminali u il-kompiti u s-setgħat tal-membri tat-timijiet. Il-ftehim dwar l-istatus għandu jiżgura r-rispett sħiħ tad-drittijiet fundamentali matul dawn l-operazzjonijiet.

               Fuq il-bażi tad-direttivi ta’ negozjati adottati mill-Kunsill, il-Kummissjoni Ewropea nnegozjat mal-Eks Repubblika Jugoslava tal-Maċedonja ftehim ta’ status bil-ħsieb li tistabbilixxi l-qafas legali li se jippermetti l-aġir immedjat permezz tal-istabbiliment ta’ Pjani Operattivi meta jkun hemm bżonn ta’ reazzjoni rapida. Filwaqt li l-flussi tal-migrazzjoni fir-reġjun huma ferm inqas minn dawk fl-2015/16, in-netwerks tal-kriminalità organizzata jadattaw malajr ir-rotot u l-metodi tagħhom ta’ kuntrabandu tal-migranti għal kull ċirkostanza ġdida. Bil-ftehim tal-istatus fis-seħħ, l-awtoritajiet tal-Eks Repubblika Jugoslava tal-Maċedonja responsabbli u l-Istati Membri tal-UE, ikkoordinati mill-Gwardja Ewropea tal-Fruntiera u tal-Kosta, se jkunu f’pożizzjoni aħjar biex jirreaġixxu malajr għal tali żviluppi possibbli.

               Il-proposta mehmuża għal Deċiżjoni tal-Kunsill tikkostitwixxi l-istrument legali għall-konklużjoni tal-ftehim tal-istatus bejn l-Unjoni Ewropea u l-Eks Repubblika Jugoslava tal-Maċedonja.

               Fil-21 ta’ Frar 2017, il-Kummissjoni rċeviet l-awtorizzazzjoni tal-Kunsill biex tiftaħ in-negozjati mal-Eks Repubblika Jugoslava tal-Maċedonja dwar il-ftehim tal-istatus dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tal-Eks Repubblika Jugoslava tal-Maċedonja.

               In-negozjati dwar il-ftehim tal-istatus infetħu fil-15 ta’ Settembru 2017, ċiklu ieħor seħħ fl-24 ta’ Novembru 2017 u l-aħħar ċiklu seħħ fit-30 ta’ April 2018. In-negozjati ġew iffinalizzati b'suċċess bl-inizjalar tal-abbozz tal-ftehim tal-istatus mill-Kummissarju għall-Migrazzjoni, l-Affarijiet Interni u ċ-Ċittadinanza D. Avramopoulos u l-Ministru tal-Intern tal-Eks-Repubblika Jugoslava tal-Maċedonja O. Spasovski fit-18 ta’ Lulju 2018 fi Brussell.

               Il-Kummissjoni tikkunsidra li ntlaħqu l-għanijiet stabbiliti mill-Kunsill fid-direttivi ta’ negozjati tiegħu u li l-abbozz tal-ftehim tal-istatus hu aċċettabbli għall-Unjoni.

               L-Istati Membri ġew infurmati u kkonsultati fil-Grupp ta' Ħidma tal-Kunsill rilevanti.

               •Konsistenza mad-dispożizzjonijiet ta’ politika eżistenti fil-qasam ta’ politika

               Tlettax-il Stat Membru għandhom ftehimiet bilaterali attwalment fis-seħħ mal-Eks-Repubblika Jugoslava tal-Maċedonja: dawk jinkludu serje ta’ miżuri konġunti bħal kontrolli fuq il-fruntieri, sorveljanza, patrolling, ritorn eċċ. Arranġament ta’ ħidma (li qed jiġi aġġornat) bejn il-Ministeru tal-Affarijiet Interni tal-Eks-Repubblika Jugoslava tal-Maċedonja u l-Aġenzija Ewropea tal-Gwardja tal-Fruntiera u tal-Kosta diġà fis-seħħ, li jinkludi b'mod partikolari parteċipazzjoni regolari tar-rappreżentanti mis-Settur għall-Affarijiet tal-Fruntieri u l-Migrazzjoni fl-Aġenzija Ewropea tal-Gwardja tal-Fruntiera u tal-Kosta, bħala osservaturi fit-territorju tal-Istati Membri, bi qbil mal-Istat Membru ospitanti.

               •Konsistenza ma’ politiki oħra tal-Unjoni

               L-Aġenda Ewropea dwar il-Migrazzjoni hija mibnija fuq erba’ pilastri. Wieħed minn dawn huwa l-ġestjoni tal-fruntieri: dan jinvolvi ġestjoni aħjar tal-fruntiera esterna tal-UE, b’mod partikolari permezz tas-solidarjetà lejn dawk l-Istati Membri li jinsabu fuq il-fruntieri esterni, u t-titjib tal-effiċjenza tal-qsim tal-fruntieri. Kontroll imsaħħaħ tal-fruntieri tal-Eks Repubblika Jugoslava tal-Maċedonja se jkollu wkoll impatt pożittiv fuq il-fruntieri esterni tal-UE, b’mod partikolari il-fruntieri esterni tal-Bulgarija u l-Greċja, kif ukoll il-fruntieri tal-Eks Repubblika Jugoslava tal-Maċedonja. Aktar tisħiħ tas-sigurtà fil-fruntieri esterni huwa wkoll f’konformità mal-Aġenda Ewropea dwar is-Sigurtà.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika għal din il-proposta għal Deċiżjoni tal-Kunsill hija l-Artikolu 77(2)(b) u (d) u l-Artikolu 79(2)(c) tat-TFUE flimkien mal-Artikolu 218(6)(a) tat-TFUE.

               Il-kompetenza tal-Unjoni Ewropea biex tikkonkludi ftehim dwar l-istatus hija prevista b’mod espliċitu fl-Artikolu 54(4) tar-Regolament (UE) 2016/1624 li jiddikjara li, f’każijiet fejn huwa previst li t-timijiet Ewropej tal-Fruntiera u tal-Gwardja tal-Kosta jiġu skjerati pajjiż terz f’azzjonijiet fejn il-membri tat-tim ikollhom setgħat eżekuttivi, jew fejn azzjonijiet oħra f’pajjiżi terzi jeħtieġu dan, għandu jiġi konkluż ftehim ta’ status mill-Unjoni mal-pajjiż terz ikkonċernat.

               Skont l-Artikolu 3(2) TFUE, l-Unjoni għandu jkollha kompetenza esklużiva għall-konklużjoni ta’ ftehim internazzjonali meta l-konklużjoni tiegħu tkun prevista f’att leġiżlattiv tal-Unjoni. L-Artikolu 54(4) tar-Regolament (UE) 2016/1624 jipprovdi għall-konklużjoni ta’ ftehim ta’ status mill-Unjoni mal-pajjiż terz ikkonċernat. Konsegwentement, il-ftehim mehmuż mal-Eks Repubblika Jugoslava tal-Maċedonja jaqa’ fil-kompetenza esklużiva tal-Unjoni Ewropea.

               •Sussidjarjetà (għall-kompetenza mhux esklużiva)

                  Mhux applikabbli.

               •Proporzjonalità

               Ftehim ta’ status se jippermetti l-iskjerament tat-timijiet Ewropej ta’ Gwardji tal-Fruntiera u tal-Kosta mill-Gwardja Ewropea tal-Fruntiera u tal-Kosta fl-Eks Repubblika Jugoslava tal-Maċedonja minflok l-użu bilaterali mill-Istati Membri f’każ ta’ influss f’salt ta’ immigranti.

               Għalhekk huwa meħtieġ approċċ komuni għal ġestjoni aħjar tal-fruntieri tal-Eks-Repubblika Jugoslava tal-Maċedonja.

               •L-għażla tal-istrument

                  Din il-proposta hija skont l-Artikolu 218(6)(a) tat-TFUE, li jipprevedi l-adozzjoni ta' deċiżjonijiet mill-Kunsill dwar ftehimiet internazzjonali, wara l-kunsens tal-Parlament Ewropew. Ma jeżisti l-ebda strument legali ieħor li jista' jintuża sabiex jintlaħaq l-objettiv espress fil-proposta.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Mhux applikabbli

               •Konsultazzjonijiet mal-partijiet ikkonċernati

                  Mhux applikabbli

               •Ġbir u użu tal-kompetenzi

                  Mhux applikabbli

               •Valutazzjoni tal-impatt

                  L-ebda valutazzjoni tal-impatt ma kienet meħtieġa għan-negozjati dwar il-ftehim ta’ status.

               •Idoneità regolatorja u simplifikazzjoni

               Billi dan se jkun ftehim ġdid, l-ebda evalwazzjoni jew kontroll tal-idoneità ta’ strumenti eżistenti ma setgħet titwettaq.

               •Id-drittijiet fundamentali

                  L-abbozz ta’ ftehim ta’ status fih dispożizzjonijiet li jiżguraw li d-drittijiet fundamentali tal-persuni affettwati mill-azzjonijiet tal-membri tat-tim involuti f’azzjoni kkoordinata mill-Gwardja Ewropea tal-Fruntiera u tal-Kosta jkunu protetti.

                  Id-dispożizzjonijiet dwar id-drittijiet fundamentali huma spjegati b’mod ulterjuri taħt il-punt 5 “Elementi oħrajn”.

               4.IMPLIKAZZJONIJIET BAĠITARJI

               Il-ftehim ta’ status fih innifisu ma għandux implikazzjonijiet finanzjarji. Huma tabilħaqq l-iskjerament reali tat-timijiet tal-Aġenzija tal-Gwardja Ewropea tal-Fruntiera u tal-Kosta fuq il-bażi ta’ Pjan Operazzjonali u l-Ftehim ta’ Għotja rilevanti li se jinvolvu spejjeż ta’ piż għall-baġit tal-Aġenzija Ewropea għall-Gwardja tal-Fruntiera u tal-Kosta. L-operazzjonijiet futuri taħt il-ftehim ta’ status se jiġu ffinanzjati permezz tar-riżorsi proprji tal-Aġenzija Ewropea għall-Gwardja tal-Fruntieri.

               Id-dikjarazzjoni finanzjarja mehmuża mal-proposta għal Regolament dwar Gwardja Ewropea tal-Fruntiera u tal-Kosta dwar in-nefqa tal-Aġenzija Ewropea għall-Gwardja tal-Fruntiera u tal-Kosta evalwata għal EUR 6.090 miljun bħala medja kull sena għall-perjodu 2017-2020 il-kooperazzjoni msaħħa mal-pajjiżi terzi (inklużi operazzjonijiet konġunti possibbli mal-pajjiżi ġirien).

               5.ELEMENTI OĦRAJN

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

               Il-Kummissjoni se tiżgura l-monitoraġġ xieraq tal-implimentazzjoni tal-ftehim ta’ status.

               L-Eks Repubblika Jugoslava tal-Maċedonja u l-Aġenzija Ewropea għall-Gwardja tal-Fruntiera u tal-Kosta għandhom jevalwaw kull operazzjoni konġunta jew intervent rapidu fil-fruntiera.

               B’mod partikolari, l-Aġenzija Ewropea għall-Gwardja tal-Fruntiera u tal-Kosta, l-Eks Repubblika Jugoslava tal-Maċedonja u l-Istati Membri li jipparteċipaw għal azzjoni speċifika għandhom ifasslu rapport fi tmiem kull azzjoni dwar l-applikazzjoni tad-dispożizzjonijiet tal-ftehim, inkluż dwar l-ipproċessar ta’ data personali.

               •Dokumenti ta’ spjegazzjoni (għad-direttivi)

                  Mhux applikabbli.

               •Spjegazzjoni fid-dettall tad-dispożizzjonijiet speċifiċi tal-proposta

               Ambitu tal-ftehim

               Taħt dan il-Ftehim, l-Aġenzija Ewropea għall-Gwardja tal-Fruntiera u tal-Kosta għandha tkun tista’ tistazzjona t-timijiet Ewropej ta’ Gwardji tal-Fruntiera u tal-Kosta b’setgħat eżekuttivi fl-Eks Repubblika Jugoslava tal-Maċedonja biex twettaq operazzjonijiet konġunti u interventi rapidi fil-fruntiera. Filwaqt li dan il-ftehim ma jestendix il-kamp ta’ applikazzjoni tal-Ftehim bejn il-Komunità Ewropea u l-Eks-Repubblika Jugoslava tal-Maċedonja dwar ir-riammissjoni ta’ persuni li jirrisjedu mingħajr awtorizzazzjoni (“il-ftehim ta’ riammissjoni bejn il-KE u l-Eks-Repubblika Jugoslava tal-Maċedonja”)
                  2
               , it-timijiet tal-Gwardja Ewropea tal-Fruntiera u tal-Kosta għandhom ukoll jitħallew, fil-kors ta’ operazzjoni ta’ ritorn speċifika, jassistu lill-Eks-Repubblika Jugoslava tal-Maċedonja fl-identifikazzjoni tal-persuni li għandhom jiġu riammessi fl-Eks-Repubblika Jugoslava tal-Maċedonja, f’konformità mal-ftehim ta’ riammissjoni bejn il-KE u l-Eks-Repubblika Jugoslava tal-Maċedonja.

               Timijiet Ewropej ta’ Gwardji tal-Fruntiera u tal-Kosta jistgħu jiġu skjerati fit-territorju tal-Eks-Repubblika Jugoslava tal-Maċedonja biss f’reġjuni li għandhom il-konfini mal-fruntieri esterni tal-UE u l-membri tat-tim għandu jkollhom poteri eżekuttivi f’dawk l-oqsma tal-Eks-Repubblika Jugoslava tal-Maċedonja kif stabbilit fil-Pjan Operazzjonali.

               It-tnedija ta’ azzjoni

               L-inizjattiva biex tniedi azzjoni tista’ tiġi proposta mill-Aġenzija. L-awtoritajiet kompetenti tal-Eks-Repubblika Jugoslava tal-Maċedonja jistgħu jitolbu lill-Aġenzija biex tikkunsidra t-tnedija ta’ azzjoni. It-twettiq ta’ azzjoni jeħtieġ il-kunsens tal-awtoritajiet kompetenti tal-Eks-Repubblika Jugoslava tal-Maċedonja u tal-Aġenzija.

               Pjan Operazzjonali

               Qabel kull operazzjoni konġunta jew intervent rapidu fil-fruntiera, Pjan Operazzjonali irid jiġi miftiehem bejn l-Aġenzija u l-Eks Repubblika Jugoslava tal-Maċedonja. Il-Pjan Operazzjonali irid jiġi miftiehem bejn l-Istat Membru jew l-Istati Membri li jmissu mal-fruntiera taż-żona ta’ operazzjoni.

               Il-pjan għandu jistabbilixxi fid-dettall l-aspetti organizzazzjonali u proċedurali tal-operazzjoni konġunta jew tal-intervent rapidu fil-fruntiera, inkluż deskrizzjoni u valutazzjoni tas-sitwazzjoni, l-għan u l-objettivi operazzjonali, il-kunċett operazzjonali, it-tip ta’ tagħmir tekniku li jrid jintuża, il-pjan ta’ implimentazzjoni, il-kooperazzjoni ma’ pajjiżi terzi oħra, Aġenziji u korpi oħrajn tal-Unjoni jew organizzazzjonijiet internazzjonali, id-dispożizzjonijiet fir-rigward tad-drittijiet fundamentali, inkluża l-protezzjoni tad-data personali, il-koordinazzjoni, l-istruttura tal-kmand, tal-kontroll, tal-komunikazzjoni u tar-rapportar, l-arranġamenti organizzazzjonali u loġistiċi, l-evalwazzjoni u l-aspetti finanzjarji tal-operazzjoni konġunta jew tal-intervent rapidu fil-fruntiera.

               Kompiti u setgħat tal-membri tat-timijiet

               Bħala regola ġenerali, it-timijiet għandhom ikollhom l-awtorità li jwettqu l-kompiti u jeżerċitaw is-setgħat eżekuttivi meħtieġa għall-kontroll tal-fruntieri u għall-operazzjonijiet ta’ ritorn. Huma għandhom jirrispettaw il-liġijiet u r-regolamenti tal-Eks Repubblika Jugoslava tal-Maċedonja.

               It-timijiet għandhom jaġixxu biss fit-territorju tal-Eks-Repubblika Jugoslava tal-Maċedonja taħt l-istruzzjonijiet mingħand u fil-preżenza tal-gwardji tal-fruntiera jew il-persunal rilevanti ieħor tal-Eks-Repubblika Jugoslava tal-Maċedonja.

               Il-membri tat-tim għandhom, fejn xieraq, ukoll jilbsu l-uniformi tagħhom, identifikazzjoni personali viżibbli u faxxa tal-idejn blu bl-insinji tal-Unjoni Ewropea u tal-Aġenzija fuq l-uniformi tagħhom. Huma għandhom ukoll iġorru magħhom dokument ta’ akkreditazzjoni sabiex jiġu identifikati b’mod ċar mill-awtoritajiet nazzjonali tal-Eks Repubblika Jugoslava tal-Maċedonja.

               Il-membri tat-tim jistgħu jġorru armi, munizzjon u tagħmir tas-servizz kif awtorizzat skont il-liġi nazzjonali tal-Istat tagħhom stess u l-liġi tal-Eks Repubblika Jugoslava tal-Maċedonja. L-Aġenzija għandha tkun informata minn qabel mill-awtoritajiet tal-Eks Repubblika Jugoslava tal-Maċedonja bl-armi, munizzjon u tagħmir permissibbli tas-servizz u tal-qafas legali rilevanti u l-kundizzjonijiet għall-użu tagħhom.

               Il-membri tat-tim jistgħu jużaw il-forza, inkluż armi tas-servizz, munizzjon u tagħmir, bil-kunsens tal-Istat tagħhom stess u tal-awtoritajiet tal-Eks-Repubblika Jugoslava tal-Maċedonja, fil-preżenza ta’ gwardji tal-fruntiera jew persunal rilevanti ieħor tal-Eks-Repubblika Jugoslava tal-Maċedonja, u f’konformità mal-liġi nazzjonali tal-Eks-Repubblika Jugoslava tal-Maċedonja. L-awtoritajiet tall-Eks Repubblika Jugoslava tal-Maċedonja jistgħu jawtorizzaw lill-membri tat-tim biex jużaw il-forza anke fin-nuqqas tal-gwardji tal-fruntiera tagħhom. L-Aġenzija għandha tkun notifikata minn qabel mill-awtoritajiet tal-Eks-Repubblika Jugoslava tal-Maċedonja bl-użu permissibbli ta’ forza fiżika u mezzi ta’ koerċizzjoni, kif ukoll il-kundizzjonijiet għall-użu tagħhom.

               Qabel l-iskjerament tal-membri tat-tim, l-awtoritajiet tal-Eks-Repubblika Jugoslava tal-Maċedonja għandhom jinformaw lill-Aġenzija dwar liema bażijiet ta’ data nazzjonali jistgħu jiġu kkonsultati skont il-leġiżlazzjoni nazzjonali tal-Eks-Repubblika Jugoslava tal-Maċedonja. Il-bażijiet tad-data nazzjonali għandhom ikunu aċċessibbli biss minn persuni awtorizzati mill-Eks-Repubblika Jugoslava tal-Maċedonja u d-data tista’ titqassam biss ma’ membri tat-tim jekk meħtieġ.

               Is-sospensjoni u t-terminazzjoni tal-azzjoni

               Kemm l-Aġenzija kif ukoll l-awtoritajiet tal-Eks Repubblika Jugoslava tal-Maċedonja jistgħu jissospendu jew itemmu l-azzjoni, jekk huma jqisu li d-dispożizzjonijiet ta’ dan il-Ftehim jew il-Pjan Operazzjonali ma jkunux rispettati mill-parti l-oħra.

               Privileġġi u immunitajiet tal-membri tat-tim

               Il-membri tat-tim għandhom igawdu mill-immunità mill-ġurisdizzjoni kriminali tal-Eks Repubblika Jugoslava tal-Maċedonja fir-rigward tal-atti kollha mwettqa fl-eżerċizzju tal-funzjonijiet uffiċjali (“on duty”) filwaqt li dawn ma jgawdux tali immunità għal atti mwettqa “off duty”.

               Il-Pjan Operazzjonali għandu preċiżament jistabbilixxi l-azzjonijiet li jkollhom immunità mill-ġurisdizzjoni kriminali tal-Eks Repubblika Jugoslava tal-Maċedonja.

               Fil-każ ta’ allegazzjoni ta’ reat kriminali li qed jitwettaq minn membru tat-tim, id-Direttur Eżekuttiv tal-Aġenzija, qabel il-bidu tal-proċediment quddiem il-qorti kompetenti, għandu jiċċertifika lill-awtoritajiet ġudizzjarji kompetenti tal-Eks Repubblika Jugoslava tal-Maċedonja jekk l-att inkwistjoni kienx twettaq fl-eżerċizzju tal-funzjonijiet uffiċjali jew le. Id-Direttur Eżekuttiv tal-Aġenzija għandu jieħu d-deċiżjoni tiegħu jew tagħha wara kunsiderazzjoni bir-reqqa ta’ kwalunkwe rappreżentazzjoni li ssir mill-awtorità kompetenti tal-Istat Membru li jkun skjera lill-gwardja tal-fruntiera jew membru tal-persunal rilevanti ieħor u l-awtoritajiet kompetenti tal-Eks Repubblika Jugoslava tal-Maċedonja. Iċ-ċertifikazzjoni mid-Direttur Eżekuttiv tal-Aġenzija għandha tkun vinkolanti fuq il-ġurisdizzjoni tal-Eks Repubblika Jugoslava tal-Maċedonja.

               Il-privileġġi mogħtija lill-membri tat-tim u l-immunità mill-ġurisdizzjoni kriminali tal-Eks Repubblika Jugoslava tal-Maċedonja ma jeżentawhomx mill-ġurisdizzjoni tal-Istat Membru ospitanti.

               Sistema simili tapplika għar-responsabbiltà ċivili u amministrattiva tal-membri tat-tim.

               L-immunità tal-membri tat-timijiet mill-ġurisdizzjoni kriminali, ċivili u amministrattiva tal-Eks Repubblika Jugoslava tal-Maċedonja tista’ tiġi rinunzjata mill-Istat Membru li jkun skjera l-gwardja tal-fruntiera jew persunal rilevanti ieħor ikkonċernati. Tali rinunzja għandha dejjem tkun rinunzja espressa.

               Il-ftehim jipprovdi għal mekkaniżmu li għandu l-għan li jikkumpensa d-danni. Il-mekkaniżmu ta’ kumpens huwa bbażat fuq l-Artikolu 42 tar-Regolament (UE) 2016/1624 dwar il-Gwardja Ewropea tal-Fruntiera u tal-Kosta. Jekk id-dannu huwa kkawżat minn membru tat-tim “on duty”, l-Eks Repubblika Jugoslava tal-Maċedonja għandha tkun responsabbli. Jekk il-ħsara hija kkawżata minn membru tat-tim “on duty” minn Stat Membru parteċipanti minħabba negliġenza gravi jew kondotta skorretta volontarja jew jekk l-att twettaq “off duty”, l-Eks Repubblika Jugoslava tal-Maċedonja tista’ titlob permezz tad-Direttur Eżekuttiv tal-Aġenzija li l-kumpens jitħallas mill-Istat Membru li jipparteċipa kkonċernat. Jekk il-ħsara tkun ikkawżata minn membru tal-persunal tal-Aġenzija, l-Eks Repubblika Jugoslava tal-Maċedonja tista’ titlob li l-kumpens jitħallas mill-Aġenzija.

               L-ebda miżura ta’ eżekuzzjoni ma tista’ tittieħed fir-rigward tal-membri tat-tim, ħlief fil-każ li jinbeda kontrihom proċediment ċivili mhux relatat mal-funzjonijiet uffiċjali tagħhom.

               L-oġġetti tal-membri tat-tim meħtieġa għat-twettiq tal-funzjonijiet uffiċjali tagħhom għandhom ikunu ħielsa mill-qbid. Fil-kuntest ta’ proċedimenti ċivili, il-membri tat-tim ma għandhomx ikunu soġġetti għal xi restrizzjoni fuq il-libertà personali tagħhom jew għal kwalunke miżura oħra ta’ kostrinġiment.

               Il-membri tat-tim għandhom ikunu eżentati mid-dispożizzjonijiet tas-sigurtà soċjali li jistgħu ikunu fis-seħħ fl-Eks Repubblika Jugoslava tal-Maċedonja fir-rigward tas-servizzi mwettqa għall-Aġenzija. Huma għandhom ukoll ikunu eżentati minn kull forma ta’ tassazzjoni fl-Eks Repubblika Jugoslava tal-Maċedonja fuq is-salarju u l-emolumenti mħallsa lilhom mill-Aġenzija jew l-Istati Membri tagħhom, kif ukoll fuq kull dħul riċevut minn barra l-Eks Repubblika Jugoslava tal-Maċedonja.

               L-awtoritajiet tal-Eks Repubblika Jugoslava tal-Maċedonja għandhom jippermettu d-dħul u l-ħruġ ta’ oġġetti għall-użu personali tal-membri tat-tim, u għandhom jagħtu eżenzjoni minn kull dazju doganali, taxxa u imposti relatati oħra (ħlief għall-ħlasijiet għal ħżin, trasport u servizzi simili) fir-rigward ta' dawn l-oġġetti.

               Il-bagalji personali tal-membri tat-tim mhumiex se jiġu spezzjonati, dment li ma jkunx hemm raġunijiet serji sabiex ikun ikkunsidrat li fihom oġġetti li mhumiex għall-użu personali tal-membri tat-tim, jew oġġetti li l-importazzjoni jew l-esportazzjoni tagħhom tkun projbita mil-liġi jew suġġetta għar-regolamenti tal-kwarantina tal-Eks Repubblika Jugoslava tal-Maċedonja. L-ispezzjoni ta' dawn il-bagalji personali għandha titwettaq biss fil-preżenza tal-membru/i tat-tim ikkonċernat(i) jew ta' rappreżentant awtorizzat tal-Aġenzija.

               Id-dokumenti, il-korrispondenza u l-propjetà tal-membri tat-tim għandhom igawdu l-invjolabbiltà, ħlief fil-każ ta’ miżuri ta’ eżekuzzjoni. Il-membri tat-tim ma għandhomx ikunu obbligati jagħtu xhieda.

               Dokument ta' Akkreditazzjoni

               L-Aġenzija għandha, f’kooperazzjoni mal-Eks Repubblika Jugoslava tal-Maċedonja, toħroġ dokument ta’ akkreditazzjoni lill-membri tat-tim għall-għanijiet ta’ identifikazzjoni fil-konfront tal-awtoritajiet tal-Eks Repubblika Jugoslava tal-Maċedonja bħala prova tad-drittijiet tad-detentur li jwettaq il-kompiti u jeżerċita l-poteri mogħtija taħt dan il-Ftehim u fil-Pjan Operazzjonali. Id-dokument ta’ akkreditazzjoni, flimkien ma’ dokument tal-ivvjaġġar validu, jagħti lill-membru tat-tim aċċess għal-Eks Repubblika Jugoslava tal-Maċedonja mingħajr il-bżonn ta’ viża jew awtorizzazzjoni minn qabel.

               Id-drittijiet fundamentali

               Fit-twettiq tal-kompiti tagħhom u meta jeżerċitaw il-poteri tagħhom, il-membri tat-tim għandhom jirrispettaw bis-sħiħ id-drittijiet fundamentali u l-libertajiet, inkluż fir-rigward tal-aċċess għal proċeduri tal-ażil, id-dinjità tal-bniedem u l-projbizzjoni tat-tortura, trattament inuman jew degradanti, id-dritt għal-libertà, il-prinċipju tan-non-refoulement u l-projbizzjoni tat-tkeċċijiet kollettivi, id-drittijiet tat-tfal u d-dritt għar-rispett tal-ħajja privata u tal-familja. Dawn ma għandhomx jiddiskriminaw b'mod arbitrarju kontra persuni fuq l-ebda bażi, inkluż is-sess, ir-razza jew l-oriġini etnika, ir-reliġjon jew it-twemmin, diżabbiltà, età jew orjentazzjoni sesswali jew l-identità tal-ġeneru. Kwalunkwe miżura li tinterferixxi mad-drittijiet u l-libertajiet fundamentali għandha tkun proporzjonata mal-objettivi ta’ tali miżura u għandha tirrispetta l-essenza ta’ dawn id-drittijiet u l-libertajiet fundamentali.

               Kull Parti għandu jkollha mekkaniżmu ta’ lmenti sabiex tittratta l-allegazzjonijiet ta’ ksur tad-drittijiet fundamentali mwettaq mill-persunal tagħha. L-Aġenzija stabbiliet mekkaniżmu ta’ lment imsemmi fl-Artikolu 72 tar-Regolament (UE) 2016/1624 dwar il-Gwardja Ewropea tal-Fruntiera u tal-Kosta u għalhekk tissodisfa dan l-obbligu. L-Ombudsman tal-Eks-Repubblika Jugoslava tal-Maċedonja jista’ jittratta dawn l-allegazzjonijiet, ħlief jekk l-awtoritajiet tal-Eks-Repubblika Jugoslava tal-Maċedonja jiddeċiedu li jistabbilixxu mekkaniżmu inkarigat speċifikament biex jittratta l-ilmenti mressqa taħt dan il-Ftehim.

               Ipproċessar ta' data personali

               Id-data personali għandha tiġi pproċessata minn membri tat-tim meta jkun meħtieġ skont ir-regoli applikabbli għall-Aġenzija u l-Istati Membri tal-UE. L-ipproċessar ta’ data personali mil-Eks Repubblika Jugoslava tal-Maċedonja għandu jkun suġġett għal liġijiet nazzjonali tagħha.

               L-Aġenzija, l-Istati Membri parteċipanti u l-awtoritajiet tal-Eks Repubblika Jugoslava tal-Maċedonja għandhom iħejju rapport komuni dwar l-ipproċessar ta’ data personali mill-membri tat-tim fi tmiem kull azzjoni. Dan ir-rapport għandu jintbagħat lill-Uffiċjal tad-Drittijiet Fundamentali tal-Aġenzija u lill-Uffiċjal tal-Protezzjoni tad-Data, kif ukoll lill-awtorità kompetenti għall-protezzjoni tad-data personali fl-Eks-Repubblika Jugoslava tal-Maċedonja. L-Uffiċjal għad-Drittijiet Fundamentali tal-Aġenzija u l-Uffiċjal għall-Protezzjoni tad-Data għandhom jirrapportaw lid-Direttur Eżekuttiv tal-Aġenzija.

               Tilwim u interpretazzjoni

               Il-kwistjonijiet kollha li jirriżultaw b'rabta mal-applikazzjoni ta’ dan il-Ftehim għandhom jiġu eżaminati b’mod konġunt mir-rappreżentanti tal-awtoritajiet kompetenti tal-Eks-Repubblika Jugoslava tal-Maċedonja u minn rappreżentanti tal-Aġenzija, li għandhom jikkonsultaw lill-Istat Membru jew l-Istati Membri ġirien tal-Eks-Repubblika Jugoslava tal-Maċedonja.

               Fin-nuqqas ta’ soluzzjoni minn qabel, it-tilwim li jikkonċerna l-interpretazzjoni jew l-applikazzjoni ta’ dan il-Ftehim għandu jiġi riżolt biss b’negozjar bejn l-Eks-Repubblika Jugoslava tal-Maċedonja u l-Kummissjoni Ewropea, li għandha, kull meta jkun meħtieġ, tikkonsulta lil kwalunkwe Stat Membru ġar tal-Eks-Repubblika Jugoslava tal-Maċedonja.

               L-awtoritajiet kompetenti għall-implimentazzjoni tal-Ftehim

               Għall-Eks Repubblika Jugoslava tal-Maċedonja, l-awtorità kompetenti ghall-implimentazzjoni ta’ dan il-Ftehim huwa l-Ministru tal-Affarijiet Interni. Għall-Unjoni Ewropea, hija l-Aġenzija Ewropea għall-Gwardja tal-Fruntiera u tal-Kosta.

               Dikjarazzjoni Konġunta

               Iż-żewġ partijiet jaqblu li joqogħdu lura milli jieħdu xi miżura li x’aktarx tfixkel prosekuzzjoni kriminali sussegwenti possibbli ta’ membru tat-tim mill-awtoritajiet kompetenti tal-Istat ospitanti u dan jinkludi li joqogħdu lura milli jiffaċilitaw b’mod attiv ir-ritorn tal-membru tat-tim ikkonċernat mill-bini operazzjonali tal-Gwardja Ewropea tal-Fruntiera u tal-Kosta fl-Eks-Repubblika Jugoslava tal-Maċedonja għall-Istat Membru tiegħu/tagħha, sakemm issir iċ-ċertifikazzjoni tad-Direttur Eżekuttiv tal-Aġenzija.

               2018/0318 (NLE)

               Proposta għal

               DEĊIŻJONI TAL-KUNSILL

               dwar il-konklużjoni tal-ftehim ta’ status bejn l-Unjoni Ewropea u l-Eks Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks Repubblika Jugoslava tal-Maċedonja

               IL-KUNSILL TAL-UNJONI EWROPEA,

               Wara li kkunsidra t-Trattat dwaril-Funzjonament tal-Unjoni Ewropea, u b'mod partikolari l-Artikoli 77(2)(b) u (d) u l-Artikolu 79(2)(c), flimkien mal-Artikolu 218(6)(a) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-approvazzjoni tal-Parlament Ewropew
                  3
               ,

               Billi:

               (1)Skont id-Deċiżjoni tal-Kunsill 2018/XXX ta’ [...], il-ftehim ta’ status bejn l-Unjoni Ewropea u l-Eks Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks Repubblika Jugoslava tal-Maċedonja kien iffirmat minn [...] fi [... ..], soġġett għall-konklużjoni tiegħu.

               (2)Skont l-Artikolu 54(4) tar-Regolament (UE) Nru 2016/1624, f’każijiet fejn ikun previst li jintbagħtu timijiet tal-Aġenzija Ewropea għall-Gwardja tal-Fruntiera u l-Kosta f'pajjiż terz f’azzjonijiet fejn il-membri tat-tim ikollhom poteri eżekuttivi, jew fejn azzjonijiet oħra f’pajjiżi terzi jeħtieġu dan, għandu jintlaħaq ftehim dwar l-istatus, bejn l-Unjoni u l-pajjiż terz konċernat. Dan il-ftehim dwar l-istatus għandu jkopri l-aspetti kollha li huma meħtieġa għat-twettiq tal-azzjonijiet.

               (3)Bis-saħħa ta’ dan il-ftehim ta’ status, it-timijiet Ewropej ta’ Gwardji tal-Fruntiera u tal-Kosta jistgħu jintbagħtu timijiet ta’ gwardji tal-fruntieri malajr fuq it-territorju tal-Eks Repubblika Jugoslava tal-Maċedonja, iwieġbu għall-bidla attwali fil-flussi migratorji lejn ir-rotta kostali u jassistu fil-ġestjoni tal-fruntieri esterni u l-ġlieda kontra d-dħul klandestin ta’ migranti.

               (4)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li r-Renju Unit ma jiħux sehem fihom, f’konformità mad-Deċiżjoni tal-Kunsill 2000/365/KE
                  4
               ; għaldaqstant ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.

               (5)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li l-Irlanda ma tiħux sehem fihom, f’konformità mad-Deċiżjoni tal-Kunsill 2002/192/KE
                  5
               ; Għaldaqstant l-Irlanda mhijiex qiegħda tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

               (6)B’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni, u mhijiex marbuta biha jew soġġetta għall-applikazzjoni tagħha.

               (7)Il-ftehim dwar l-istatus għandu għalhekk jiġi approvat f’isem l-Unjoni Ewropea,

               ADOTTA DIN ID-DEĊIŻJONI:

               Artikolu 1

               Il-ftehim ta’ status bejn l-Unjoni Ewropea u l-Eks Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks Repubblika Jugoslava tal-Maċedonja, huwa b’dan awtorizzat f’isem l-Unjoni.

               It-test tal-ftehim huwa mehmuż ma' din id-Deċiżjoni.

               Artikolu 2

               Il-President tal-Kunsill għandu jaħtar lill-persuna li jkollha s-setgħa tagħti, f’isem l-Unjoni Ewropea, in-notifika prevista fl-Artikolu 12(5) tal-Ftehim.

               Artikolu 3

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għal Kunsill

                     Il-President

                     (1)

                        ĠU 16.9.2016, L 251/1.

                     (2)

                        ĠU 19.12.2007, L 334/7.

                     (3)

                        ĠU C , , p.

                     (4)

                        Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU 1.6.2000, L 131/43).

                     (5)

                        Id-Deċiżjoni tal-Kunsill 2002/192/KE tat-28 ta’ Frar 2002 dwar it-talba tal-Irlanda biex tieħu sehem f’xi wħud mid-dispożizzjonijiet tal-acquis ta’ Schengen (ĠU 7.3.2002, L 64/20).

    ---documentbreak---

               IL-KUMMISSJONI EWROPEA
            Brussell, 5.9.2018
            COM(2018) 611 final
            ANNESS
            tal-
            Proposta għal Deċiżjoni tal-Kunsill
            dwar l-iffirmar, f’isem l-Unjoni, tal-ftehim ta’ status bejn l-Unjoni Ewropea u l-Eks-Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja

               ANNESS

               FTEHIM DWAR L-ISTATUS

               bejn l-Unjoni Ewropea u l-Eks-Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja

               L-UNJONI EWROPEA,

               U L-EKS-REPUBBLIKA JUGOSLAVA TAL-MAĊEDONJA,

               Minn hawn ’il quddiem imsejħa "il-Partijiet",

               BILLI jistgħu jinħolqu sitwazzjonijiet fejn l-Aġenzija Ewropea għall-Gwardja tal-Fruntiera u tal-Kosta (minn hawn’ il quddiem imsejħa “l-Aġenzija”) tikkoordina l-kooperazzjoni operattiva bejn l-Istati Membri tal-Unjoni Ewropea u l-Eks-Repubblika Jugoslava tal-Maċedonja, inkluż fit-territorju tal-Eks-Repubblika Jugoslava tal-Maċedonja,

               FILWAQT LI JIKKUNSIDRAW li l-Eks-Repubblika Jugoslava tal-Maċedonja, bħala pajjiż kandidat għas-sħubija fl-UE mill-2005, tikkoopera mill-qrib mal-Unjoni fil-ġestjoni tal-flussi migratorji u l-ġlieda kontra l-immigrazzjoni illegali u l-kriminalità transfruntiera,

               BILLI l-Partijiet se jikkonformaw mad-dispożizzjonijiet stabbiliti fid-dikjarazzjonijiet mehmuża ma’ dan il-ftehim dwar l-istatus,

               BILLI jenħtieġ li jiġi stabbilit qafas legali fil-forma ta’ ftehim dwar l-istatus għal sitwazzjonijiet meta l-membri tat-tim tal-Aġenzija Ewropea għall-Gwardja tal-Fruntiera u tal-Kosta se jkollhom setgħat eżekuttivi fit-territorju tal-Eks-Repubblika Jugoslava tal-Maċedonja,

               FID-DAWL li jenħtieġ li l-azzjonijiet kollha tal-Aġenzija Ewropea għall-Gwardja tal-Fruntiera u tal-Kosta fit-territorju tal-Eks-Repubblika Jugoslava tal-Maċedonja jirrispettaw bis-sħiħ id-drittijiet fundamentali,

               IDDEĊIDEW LI JIKKONKLUDU L-FTEHIM LI ĠEJ:

               Artikolu 1

               Kamp ta' applikazzjoni tal-Ftehim

               1.Dan il-Ftehim għandu jirregola d-drittijiet u l-obbligi tal-membri ta’ tim tal-Aġenzija filwaqt li jimmaniġġja l-flussi migratorji u l-ġlieda kontra l-immigrazzjoni illegali u l-kriminalità transfruntiera fl-Eks-Repubblika Jugoslava tal-Maċedonja, li fiha jkollhom poteri eżekuttivi, kif ukoll aspetti oħra li huma meħtieġa għat-twettiq tal-azzjonijiet li fihom il-membri ta’ tim tal-Aġenzija u l-awtoritajiet kompetenti fl-Eks-Repubblika Jugoslava tal-Maċedonja jipparteċipaw.

               2.Dan il-Ftehim ma jestendix il-kamp ta’ applikazzjoni tal-Ftehim bejn il-Komunità Ewropea u l-Eks-Repubblika Jugoslava tal-Maċedonja dwar ir-riammissjoni ta’ persuni li jirrisjedu mingħajr awtorizzazzjoni (“il-ftehim ta’ riammissjoni bejn il-KE u l-Eks-Repubblika Jugoslava tal-Maċedonja”). Fir-rigward ta’ operazzjonijiet ta’ ritorn kif definit fl-Artikolu 2(4), dan il-Ftehim jikkonċerna biss l-għoti ta’ appoġġ operattiv għal operazzjonijiet ta’ ritorn li jitwettqu skont il-ftehim ta’ riammissjoni bejn il-KE u l-Eks-Repubblika Jugoslava tal-Maċedonja.

               3.Dan il-ftehim għandu japplika biss fit-territorju tal-Eks-Repubblika Jugoslava tal-Maċedonja u l-membri tat-tim għandu jkollhom poteri eżekuttivi f’dawk l-oqsma tal-Eks-Repubblika Jugoslava tal-Maċedonja kif stabbilit fil-Pjan Operazzjonali.

               Artikolu 2

               Definizzjonijiet

               Għall-finijiet ta' dan il-Ftehim id-definizzjonijiet japplikaw li ġejjin:

               (1)“azzjoni” tfisser operazzjoni konġunta, intervent rapidu fil-fruntiera jew operazzjoni ta’ ritorn;

               (2)“operazzjoni konġunta” tfisser kwalunkwe azzjoni mmirata biex tindirizza l-immigrazzjoni illegali jew il-kriminalità transfruntiera jew li għandha l-għan li tipprovdi aktar assistenza teknika u operattiva fil-fruntieri tal-Eks-Repubblika Jugoslava tal-Maċedonja li huma ġirien ta’ Stat Membru u l-iskjerament ta’ membri ta’ tim tal-Aġenzija fit-territorju tal-Eks-Repubblika Jugoslava tal-Maċedonja għal perjodu partikolari ta’ żmien, skont il-Pjan Operazzjonali;

               (3)“intervent rapidu fil-fruntiera” tfisser azzjoni mmirata biex tindirizza sitwazzjoni b’mod rapidu ta’ sfidi speċifiċi u sproporzjonati, fil-fruntieri tal-Eks-Repubblika Jugoslava tal-Maċedonja ġirien ta’ Stat Membru għal perjodu limitat ta’ żmien skont il-Pjan Operazzjonali;

               (4)“operazzjoni ta’ ritorn” tfisser operazzjoni li tkun koordinata mill-Aġenzija u tinvolvi tisħiħ tekniku u operazzjonali li jiġi pprovdut minn Stat Membru wieħed jew aktar li fiha persuni rimpatrijati minn Stat Membru wieħed jew aktar jiġu rritornati fuq bażi furzata jew fuq bażi volontarja lejn l-Eks-Repubblika Jugoslava tal-Maċedonja f’konformità mal-Ftehim bejn il-Komunità Ewropea u l-Eks-Repubblika Jugoslava tal-Maċedonja dwar ir-riammissjoni ta’ persuni li jirrisjedu mingħajr awtorizzazzjoni;

               (5)“kontroll tal-fruntieri” tfisser il-kontroll ta’ persuni mwettqa fuq il-fruntiera b’reazzjoni esklussiva għall-intenzjoni li wieħed jaqsam jew għall-att ta’ qsim ta’ dik il-fruntiera, irrispettivament minn kull konsiderazzjoni oħra, li tikkonsisti f’verifiki fuq il-fruntieri fil-punti tal-qsim tal-fruntieri u s-sorveljanza tal-fruntieri bejn il-punti tal-qsim tal-fruntieri;

               (6)“Membru ta’ tim” tfisser membru jew tal-persunal tal-Aġenzija jew membru ta’ tim ta’ gwardji tal-fruntiera minn Stati Membri parteċipanti, inklużi gwardji tal-fruntiera li huma sekondati mill-Istati Membri lill-Aġenzija biex jieħdu sehem f'azzjoni; din tista’ tinkludi persunal rilevanti ieħor li l-funzjonijiet tiegħu se jiġu definiti fil-Pjan Operazzjonali;

               (7)“Stat Membru” tfisser Stat Membru tal-Unjoni Ewropea;

               (8)“Stat Membru tal-oriġini” tfisser l-Istat Membru li membru ta' tim ikun gwardja tal-fruntiera jew membru rilevanti ieħor tal-persunal tiegħu;

               (9)“data personali” tfisser kwalunkwe informazzjoni relatata ma' persuna fiżika identifikata jew identifikabbli; persuna identifikabbli hija persuna li tista’ tiġi identifikata, direttament jew indirettament, b’mod partikolari b’referenza għal identifikatur bħal isem, numru ta’ identifikazzjoni, data dwar il-post, identifikatur onlajn jew aktar fatturi speċifiċi għall-identità fiżika, fiżjoloġika, ġenetika, mentali, ekonomika, kulturali jew soċjali ta' dik il-persuna fiżika;

               (10)“Stat Membru parteċipanti” tfisser Stat Membru li jipparteċipa fl-azzjoni fl-Eks-Repubblika Jugoslava tal-Maċedonja billi jipprovdi tagħmir tekniku, gwardji tal-fruntieri u persunal rilevanti ieħor mibgħut bħala parti mit-tim;

               (11)“Aġenzija” tfisser l-Aġenzija Ewropea għall-Gwardja tal-Fruntiera u tal-Kosta stabbilita bir-Regolament (UE) Nru 2016/1624 dwar il-Gwardja Ewropea tal-Fruntiera u tal-Kosta;

               (12)“Setgħat eżekuttivi tal-membri ta’ tim” tfisser is-setgħat meħtieġa biex jitwettqu l-kompiti meħtieġa għall-kontroll tal-fruntieri u għall-operazzjonijiet ta’ ritorn li jitwettqu fuq it-territorju tal-Eks-Repubblika Jugoslava tal-Maċedonja waqt azzjoni konġunta kif inkluż fil-Pjan Operazzjonali;

               Artikolu 3

               It-Tnedija tal-Azzjoni

               1.L-inizjattiva biex tniedi azzjoni tista’ tiġi proposta lill-awtoritajiet kompetenti tal-Eks-Repubblika Jugoslava tal-Maċedonja mill-Aġenzija. L-awtoritajiet kompetenti tal-Eks-Repubblika Jugoslava tal-Maċedonja jistgħu jitolbu lill-Aġenzija biex tikkunsidra t-tnedija ta’ azzjoni.

               2.It-twettiq ta’ azzjoni teħtieġ il-kunsens ta’ kemm l-awtoritajiet kompetenti tal-Eks-Repubblika Jugoslava tal-Maċedonja u l-Aġenzija.

               Artikolu 4

               Pjan Operazzjonali

               Pjan Operazzjonali li jaqblu miegħu l-Istat Membru jew l-Istati Membri li jmissu mal-fruntiera taż-żona ta’ operazzjoni, għandu jiġi miftiehem bejn l-Aġenzija u l-Eks-Repubblika Jugoslava tal-Maċedonja għal kull operazzjoni konġunta jew intervent rapidu fil-fruntiera. Il-pjan għandu jistabbilixxi fid-dettall l-organizzazzjoni u l-aspetti proċedurali tal-operazzjoni konġunta jew l-intervent rapidu fil-fruntiera, inkluża deskrizzjoni u valutazzjoni tas-sitwazzjoni, b'modus operandi, l-għan u l-objettivi operattivi, il-pjan ta’ implimentazzjoni, il-kooperazzjoni ma’ pajjiżi terzi oħra, Aġenziji u korpi oħra tal-Unjoni jew organizzazzjonijiet internazzjonali, id-dispożizzjonijiet dwar id-drittijiet fundamentali inkluż il-protezzjoni tad-data personali, id-deskrizzjoni tal-kompiti, ir-responsabbiltajiet, inkluż ir-rispett għad-drittijiet fundamentali, u l-istruzzjonijiet speċjali għall-membri tat-tim, kif ukoll konsultazzjoni permissibbli ta’ bażijiet ta’ data u użu permess ta' armi, munizzjon u tagħmir tas-servizz fl-Eks-Repubblika Jugoslava tal-Maċedonja, il-kompożizzjoni tal-membri tat-timijiet, kif ukoll l-iskjerament ta’ staff rilevanti ieħor, dispożizzjonijiet ta’ kmand u kontroll, inklużi l-ismijiet u l-gradi tal-gwardjani tal-fruntiera tal-Eks-Repubblika Jugoslava tal-Maċedonja responsabbli biex jikkooperaw mal-membri tat-tim tal-Aġenzija, b'mod partikolari l-ismijiet u l-gradi tal-gwardjani tal-fruntiera tal-Eks-Repubblika Jugoslava tal-Maċedonja li huma fil-kmand matul il-perjodu ta’ skjerament tal-membri tat-tim fit-territorju tal-Eks-Repubblika Jugoslava tal-Maċedonja u l-post tal-membri tat-tim fil-katina ta’ kmand, it-tip ta’ tagħmir tekniku li se jintuża; il-koordinazzjoni, il-kmand, il-kontroll, il-komunikazzjoni u l-istruttura tar-rapportar, l-arranġamenti organizzazzjonali u loġistiċi, l-evalwazzjoni u l-aspetti finanzjarji tal-operazzjoni konġunta jew tal-intervent rapidu fil-fruntiera. L-evalwazzjoni tal-operazzjoni konġunta jew tal-intervent rapidu fil-fruntiera għandha titwettaq b’mod konġunt bejn l-Eks-Repubblika Jugoslava tal-Maċedonja u l-Aġenzija.

               Artikolu 5

               Kompiti u setgħat tal-membri tat-timijiet

               1. Il-membri tat-tim għandhom ikollhom l-awtorità li jwettqu l-kompiti u jeżerċitaw il-poteri eżekuttivi meħtieġa għall-kontroll tal-fruntieri u għall-operazzjonijiet ta’ ritorn.

               2. Il-membri tat-tim għandhom jirrispettaw il-liġijiet u r-regolamenti tal-Eks-Repubblika Jugoslava tal-Maċedonja.

               3. Il-membri tat-tim jistgħu jwettqu l-kompiti u jeżerċitaw is-setgħat fit-territorju tal-Eks-Repubblika Jugoslava tal-Maċedonja biss fuq struzzjonijiet minn u, fil-preżenza ta' gwardji tal-fruntiera jew persunal rilevanti ieħor tal-Eks-Repubblika Jugoslava tal-Maċedonja. L-Eks-Repubblika Jugoslava tal-Maċedonja għandha tagħti struzzjonijiet lit-tim skont il-Pjan Operazzjonali meta xieraq.

               L-Aġenzija, permezz tal-Uffiċjal tal-Koordinazzjoni tagħha, tista’ tikkomunika l-fehmiet tagħha lill-persuna inkarigata mill-Pulizija tal-Fruntiera tal-Eks-Repubblika Jugoslava tal-Maċedonja dwar l-istruzzjonijiet mogħtija lit-tim. F'dak il-każ, l-Eks-Repubblika Jugoslava tal-Maċedonja għandha tikkunsidra dawn il-fehmiet u ssegwihom sa fejn ikun possibbli.

               F’każijiet fejn l-istruzzjonijiet maħruġa lit-tim ma jkunux konformi mal-Pjan Operazzjonali, l-Uffiċjal tal-Koordinazzjoni għandu jirrapporta immedjatament għand id-Direttur Eżekuttiv tal-Aġenzija. Id-Direttur Eżekuttiv jista’ jieħu miżuri xierqa, inkluża s-sospensjoni jew it-terminazzjoni tal-azzjoni.

               4. Il-membri tat-tim, fejn xieraq, għandhom jilbsu l-uniformi tagħhom stess waqt li jwettqu l-kompiti tagħhom u jeżerċitaw is-setgħat tagħhom. Il-membri tat-tim għandhom ukoll, fejn xieraq, jilbsu b'mod viżibbli identifikazzjoni personali u faxxa tal-idejn blu bl-insinji tal-Unjoni Ewropea u tal-Aġenzija fuq l-uniformi tagħhom. Għall-finijiet ta' identifikazzjoni fir-rigward tal-awtoritajiet nazzjonali tal-Eks-Repubblika Jugoslava tal-Maċedonja, il-membri tat-timijiet għandhom, f'kull ħin iġorru magħhom id-dokument ta' akkreditazzjoni msemmi fl-Artikolu 8.

               5. Meta jkunu qegħdin iwettqu l-kompiti tagħhom u jeżerċitaw il-poteri tagħhom, il-membri tat-tim jistgħu jġorru armi, munizzjon u tagħmir tas-servizz kif awtorizzat skont il-liġi nazzjonali tal-Istat Membru tal-oriġini u l-liġi tal-Eks-Repubblika Jugoslava tal-Maċedonja. L-Eks-Repubblika Jugoslava tal-Maċedonja għandha, qabel ma jintbagħtu l-membri tat-tim, tinnotifika lill-Aġenzija dwar l-armi, il-munizzjon u t-tagħmir tas-servizz permissibbli u dwar il-kondizzjonijiet biex jintużaw.

               6. Waqt li jkunu qed iwettqu l-kompiti tagħhom u jeżerċitaw is-setgħat tagħhom, il-membri tat-tim għandhom ikunu awtorizzati jużaw il-forza, inkluż l-armi, il-munizzjon u tagħmir tas-servizz, bil-kunsens tal-Istat Membru tal-oriġini u tal-Eks-Repubblika Jugoslava tal-Maċedonja, fil-preżenza ta' gwardji tal-fruntiera jew persunal rilevanti ieħor tal-Eks-Repubblika Jugoslava tal-Maċedonja u f'konformità mal-liġi nazzjonali tal-Eks-Repubblika Jugoslava tal-Maċedonja. L-Eks-Repubblika Jugoslava tal-Maċedonja tista’ tawtorizza lill-membri tat-tim biex jużaw il-forza mingħajr il-preżenza ta’ gwardji tal-fruntiera jew persunal rilevanti ieħor tal-Eks-Repubblika Jugoslava tal-Maċedonja. L-Eks-Repubblika Jugoslava tal-Maċedonja għandha, qabel l-iskjerament tal-membri tat-tim, tinnotifika lill-Aġenzija dwar l-armi, il-munizzjon u t-tagħmir tas-servizz u dwar il-kondizzjonijiet biex jintużaw.

               7.L-Eks-Repubblika Jugoslava tal-Maċedonja għandha, qabel ma jintbagħtu l-membri tat-tim, tinforma lill-Aġenzija dwar liema bażijiet ta' data nazzjonali jistgħu jiġu kkonsultati. Dik il-konsultazzjoni għandha ssir skont il-leġiżlazzjoni nazzjonali tal-Eks-Repubblika Jugoslava tal-Maċedonja.

               Il-bażijiet tad-data nazzjonali għandhom ikunu aċċessibbli biss minn persuni awtorizzati mill-Eks-Repubblika Jugoslava tal-Maċedonja li jkollhom awtorizzazzjoni għal aċċess għall-bażijiet ta’ data nazzjonali xierqa.

               L-Eks-Repubblika Jugoslava tal-Maċedonja tista’ tippermetti li data minn bażijiet tad-data nazzjonali tagħha tiġi kondiviża mal-membri tat-tim jekk ikun meħtieġ biex jintlaħqu l-għanijiet operazzjonali speċifikati fil-Pjan Operazzjonali u għall-operazzjonijiet ta’ ritorn.

               Artikolu 6

               Is-Sospensjoni u t-Terminazzjoni tal-azzjoni

               1. Id-Direttur Eżekuttiv tal-Aġenzija jista’ jissospendi jew itemm l-azzjoni, wara li jkun informa lill-Eks-Repubblika Jugoslava tal-Maċedonja bil-miktub, jekk id-dispożizzjonijiet ta’ dan il-Ftehim jew il-Pjan Operazzjonali ma jkunux rispettati mill-Eks-Repubblika Jugoslava tal-Maċedonja. Id-Direttur Eżekuttiv għandu jinnotifika lill-Eks-Repubblika Jugoslava tal-Maċedonja bir-raġunijiet għal dan.

               2. L-Eks-Repubblika Jugoslava tal-Maċedonja tista’ tissospendi jew tittermina l-azzjoni, wara li tinforma lill-Aġenzija bil-miktub, jekk id-dispożizzjonijiet ta’ dan il-Ftehim jew tal-Pjan Operazzjonali ma jkunux rispettat mill-Aġenzija jew minn kwalunkwe Stat Membru parteċipant. L-Eks-Repubblika Jugoslava tal-Maċedonja għandha tinnotifika lill-Aġenzija bir-raġunijiet għal dan.

               3. B’mod partikolari, id-Direttur Eżekuttiv tal-Aġenzija jew il-Ministru għall-Intern tal-Eks-Repubblika Jugoslava tal-Maċedonja jista’ jissospendi jew jittermina l-azzjoni f’każijiet ta’ ksur tad-drittijiet fundamentali, ksur tal-prinċipju tan-non-refoulement jew tar-regoli tal-protezzjoni tad-data.

               4. It-terminazzjoni tal-azzjoni ma għandha taffettwa l-ebda dritt jew obbligu li jirriżulta mill-applikazzjoni ta' dan il-Ftehim jew il-Pjan Operazzjonali qabel tali terminazzjoni.

               Artikolu 7

               Privileġġi u immunitajiet tal-membri tat-tim

               1. Il-privileġġi u l-immunitajiet mogħtija lill-membri tat-tim tal-Aġenzija għandhom l-għan li jiżguraw suċċess fl-eżerċizzju tal-funzjonijiet uffiċjali tagħhom matul l-azzjonijiet imwettqa skont il-Pjan Operazzjonali fit-territorju tal-Eks-Repubblika Jugoslava tal-Maċedonja.

               2. Id-dokumenti, il-korrispondenza u l-propjetà tal-membri tat-tim għandhom igawdu l-invjolabbiltà, ħlief fil-każ ta’ miżuri ta’ eżekuzzjoni li huma permessi skont il-paragrafu 8.

               3. Il-membri tat-tim għandhom igawdu minn immunità mill-ġurisdizzjoni kriminali tal-Eks-Repubblika Jugoslava tal-Maċedonja fir-rigward tal-atti kollha li jwettqu fl-eżerċizzju tal-funzjonijiet uffiċjali tagħhom matul l-azzjonijiet li jsiru f’konformità mal-Pjan Operazzjonali.

               Fil-każ ta’ allegazzjoni ta’ reat kriminali li qed jitwettaq minn membru tat-tim, id-Direttur Eżekuttiv tal-Aġenzija u l-awtorità kompetenti tal-Istat Membru tal-oriġini għandhom jiġu nnotifikati minnufih. Qabel ma jinbeda proċediment quddiem il-qorti, id-Direttur Eżekuttiv tal-Aġenzija, wara kunsiderazzjoni bir-reqqa ta’ kwalunkwe rappreżentazzjoni ta’ awtorità kompetenti tal-Istat Membru ospitanti u l-awtoritajiet kompetenti tal-Eks-Repubblika Jugoslava tal-Maċedonja, għandu jiċċertifika lill-awtoritajiet ġudizzjarji kompetenti tal-Eks-Repubblika Jugoslava tal-Maċedonja jekk l-att inkwistjoni kienx twettaq fl-eżerċizzju tal-funzjonijiet uffiċjali matul l-azzjonijiet li jsiru f’konformità mal-Pjan Operazzjonali. Sakemm ma tasal din iċ-ċertifikazzjoni, l-Aġenzija u l-Istat Membru ospitanti għandhom joqogħdu lura milli jieħdu xi miżuri li x’aktarx ifixklu l-prosekuzzjoni kriminali sussegwenti possibbli ta’ membru tat-tim mill-awtoritajiet kompetenti tal-Eks-Repubblika Jugoslava tal-Maċedonja.

               Jekk l-att twettaq fil-qadi tal-funzjonijiet uffiċjali matul l-azzjonijiet imwettqa skont il-Pjan Operazzjonali, il-proċediment m’għandux jinbeda. Jekk l-att ma ġiex imwettaq fl-eżerċizzju ta’ funzjonijiet uffiċjali matul l-azzjonijiet imwettqa skont il-Pjan Operazzjonali, il-proċediment jista’ jitkompla. Iċ-ċertifikazzjoni mid-Direttur Eżekuttiv tal-Aġenzija għandha tkun vinkolanti għall-awtoritajiet tal-Eks-Repubblika Jugoslava tal-Maċedonja.

               Il-privileġġi mogħtija lill-membri tat-tim u l-immunità mill-ġurisdizzjoni kriminali tal-Eks Repubblika Jugoslava tal-Maċedonja ma jeżentawhomx mill-ġurisdizzjoni tal-Istat Membru ospitanti.

               4. Il-membri tat-tim għandhom igawdu minn immunità mill-ġurisdizzjoni ċivili u amministrattiva tal-Eks-Repubblika Jugoslava tal-Maċedonja fir-rigward tal-atti kollha li jwettqu fl-eżerċizzju tal-funzjonijiet uffiċjali tagħhom matul l-azzjonijiet li jsiru f’konformità mal-pjan operazzjonali.

               Jekk jinbeda xi proċediment ċivili kontra l-membri tat-tim quddiem kwalunkwe qorti tal-Eks-Repubblika Jugoslava tal-Maċedonja, id-Direttur Eżekuttiv tal-Aġenzija u l-awtorità kompetenti tal-Istat Membru tal-oriġini għandhom jiġu nnotifikati minnufih. Qabel ma jinbeda proċediment quddiem il-qorti, id-Direttur Eżekuttiv, wara kunsiderazzjoni bir-reqqa ta’ kwalunkwe rappreżentazzjoni li ssir minn awtorità kompetenti tal-Istat Membru ospitanti u l-awtorità kompetenti tal-Eks-Repubblika Jugoslava tal-Maċedonja, għandu jiċċertifika lill-qorti jekk l-att inkwistjoni kienx imwettaq mill-Membri tat-tim fl-eżerċizzju tal-funzjonijiet uffiċjali matul l-azzjonijiet li jsiru f’konformità mal-Pjan Operazzjonali.

               Jekk l-att twettaq fil-qadi ta’ funzjonijiet uffiċjali matul l-azzjonijiet imwettqa skont il-Pjan Operazzjonali, il-proċediment ma għandux jibda. Jekk l-att ma kienx twettaq fl-eżerċizzju ta’ funzjonijiet uffiċjali matul l-azzjonijiet imwettqa skont il-Pjan Operazzjonali, il-proċediment jista’ jitkompla. Iċ-ċertifikazzjoni mid-Direttur Eżekuttiv tal-Aġenzija għandha tkun vinkolanti għall-awtoritajiet tal-Eks-Repubblika Jugoslava tal-Maċedonja.

               Il-bidu ta’ proċedimenti fuq membri tat-tim għandu jipprekludihom milli jinvokaw l-immunità mill-ġurisdizzjoni fir-rigward ta’ kwalunkwe kontrotalba relatata mat-talba prinċipali.

               5. L-immunità tal-membri tat-timijiet minn kriminali, ċivili u amministrattiva tal-Eks-Repubblika Jugoslava tal-Maċedonja f’konformità mal-paragrafi 3 u 4 ta’ dan l-Artikolu tista’ tiġi rinunzjata mill-Istat Membru tal-oriġini skont il-każ. Tali rinunzja għandha dejjem tkun rinunzja espressa.

               6. Il-membri tat-tim ma għandhomx ikunu obbligati jagħtu xhieda.

               7. Fil-każ ta’ dannu kkawżat minn membru tat-tim fl-eżerċizzju tal-funzjonijiet uffiċjali fil-kors tal-azzjonijiet li jsiru f’konformità mal-Pjan Operazzjonali, l-Eks-Repubblika Jugoslava tal-Maċedonja għandha tkun responsabbli għal kwalunkwe ħsara.

               Fil-każ ta’ dannu kkawżat minn negliġenza gravi jew kondotta skorretta volontarja jew jekk l-att ma jkunx twettaq fil-qadi ta’ funzjonijiet uffiċjali minn membru tat-tim minn Stat Membru parteċipanti, l-Eks-Repubblika Jugoslava tal-Maċedonja tista’ titlob, permezz tad-Direttur Eżekuttiv tal-Aġenzija, li l-kumpens jitħallas mill-Istat Membru parteċipanti kkonċernat.

               Fil-każ ta’ dannu kkawżat minn negliġenza gravi jew kondotta skorretta volontarja jew jekk l-att ma jkunx twettaq fil-qadi ta’ funzjonijiet uffiċjali minn membru tat-tim li huwa membru tal-persunal tal-Aġenzija, l-Eks-Repubblika Jugoslava tal-Maċedonja tista’ titlob li l-kumpens jitħallas mill-Aġenzija.

               8. L-ebda miżura ta’ eżekuzzjoni ma tista’ tittieħed fir-rigward tal-membri tat-tim, ħlief fil-każ li jiġi istitwit kontrihom proċediment ċivili mhux relatat mal-funzjonijiet uffiċjali tagħhom fil-kors ta’ azzjonijiet imwettqa skont il-Pjan Operazzjonali.

               L-oġġetti tal-membri tat-tim, li jkunu ċertifikati mid-Direttur Eżekuttiv tal-Aġenzija bħala meħtieġa għat-twettiq tal-funzjonijiet uffiċjali tagħhom, għandhom ikunu ħielsa minn sekwestru biex tiġi ssodisfata sentenza, deċiżjoni jew ordni. Fil-kuntest ta’ proċedimenti ċivili, il-membri tat-tim ma għandhomx ikunu soġġetti għal xi restrizzjoni fuq il-libertà personali tagħhom jew għal kwalunke miżura oħra ta’ kostrinġiment.

               9. L-immunità tal-membri tat-tim mill-ġurisdizzjoni tal-Eks-Repubblika Jugoslava tal-Maċedonja ma għandhiex teżentahom mill-ġurisdizzjoni tal-Istati Membri tal-oriġini rispettivi tagħhom.

               10. Il-membri tat-tim għandhom, fir-rigward tas-servizzi mwettqa għall-Aġenzija, ikunu eżentati mid-dispożizzjonijiet tas-sigurtà soċjali li huma fis-seħħ fl-Eks-Repubblika Jugoslava tal-Maċedonja.

               11. Il-membri tat-tim għandhom ikunu eżentati minn kwalunkwe forma ta' tassazzjoni fl-Eks-Repubblika Jugoslava tal-Maċedonja fuq is-salarju u l-emolumenti mħallsa lilhom mill-Aġenzija jew mill-Istati Membri tal-oriġini kif ukoll fuq kwalunkwe introjtu li jirċievu minn barra mill-Eks-Repubblika Jugoslava tal-Maċedonja.

               12. L-Eks-Repubblika Jugoslava tal-Maċedonja għandha, f'konformità ma' liġijiet u regolamenti fis-seħħ, tippermetti d-dħul ta' oġġetti għall-użu personali tal-membri tat-tim, u għandha tagħti eżenzjoni minn kull dazju doganali, taxxa u imposti relatati oħra ħlief għall-ħlasijiet għal ħżin, trasport u servizzi simili, fir-rigward ta' dawn l-oġġetti. L-Eks-Repubblika Jugoslava tal-Maċedonja għandha wkoll tippermetti l-esportazzjoni ta' dawn l-oġġetti.

               13. Il-bagalji personali tal-membri tat-tim għandhom ikunu eżentati minn spezzjoni, dment li ma jkunx hemm raġunijiet serji sabiex ikun ikkunsidrat li fihom oġġetti li mhumiex għall-użu personali tal-membri tat-tim, jew oġġetti li l-importazzjoni jew l-esportazzjoni tagħhom tkun projbita mil-liġi jew suġġetta għar-regolamenti tal-kwarantina tal-Eks-Repubblika Jugoslava tal-Maċedonja. L-ispezzjoni ta' dawn il-bagalji personali għandha titwettaq biss fil-preżenza tal-membru/i tat-tim ikkonċernat(i) jew ta' rappreżentant awtorizzat tal-membru/i tat-tim.

               Artikolu 8

               Dokument ta' Akkreditazzjoni

               1. L-Aġenzija għandha, f’kooperazzjoni mal-Eks-Repubblika Jugoslava tal-Maċedonja, toħroġ dokument fil-lingwi uffiċjali tal-Partijiet lil kull membru tat-tim għall-għanijiet ta’ identifikazzjoni fil-konfront tal-awtoritajiet nazzjonali tal-Eks-Repubblika Jugoslava tal-Maċedonja u bħala prova tad-drittijiet tad-detentur biex iwettaq il-kompiti u jeżerċita s-setgħat imsemmija fl-Artikolu 5 ta’ dan il-Ftehim u fil-Pjan Operazzjonali. Id-dokument għandu jinkludi l-informazzjoni li ġejja dwar il-membru: l-isem u n-nazzjonalità; il-grad jew it-titlu tal-impjieg; ritratt reċenti diġitalizzat u l-kompiti li huwa awtorizzat iwettaq matul l-iskjerament.

               2. Id-dokument ta’ akkreditazzjoni, flimkien ma’ dokument tal-ivvjaġġar validu, jagħti lill-membru tat-tim aċċess għall-Eks-Repubblika Jugoslava tal-Maċedonja mingħajr il-bżonn ta’ viża jew awtorizzazzjoni minn qabel.

               3. Id-dokument tal-akkreditazzjoni għandu jiġi ritornat lill-Aġenzija fi tmiem l-azzjoni.

               Artikolu 9

               Drittijiet Fundamentali

               1. Il-membri tat-tim għandhom, fit-twettiq tal-kompiti tagħhom u meta jeżerċitaw il-poteri tagħhom, jirrispettaw bis-sħiħ id-drittijiet fundamentali u l-libertajiet, inkluż fir-rigward tal-aċċess għal proċeduri tal-ażil, id-dinjità tal-bniedem u l-projbizzjoni tat-tortura, trattament inuman jew degradanti, id-dritt għal-libertà, il-prinċipju tan-non-refoulement u l-projbizzjoni tat-tkeċċijiet kollettivi, id-drittijiet tat-tfal u d-dritt għar-rispett tal-ħajja privata u tal-familja. Waqt it-twettiq tal-kompiti tagħhom u fl-eżerċizzju tal-poteri tagħhom, ma għandhomx jiddiskriminaw b'mod arbitrarju kontra persuni fuq l-ebda bażi, inkluż is-sess, ir-razza jew l-oriġini etnika, ir-reliġjon jew it-twemmin, diżabbiltà, età jew orjentazzjoni sesswali jew l-identità tal-ġeneru. Kwalunkwe miżura li tinterferixxi mad-drittijiet u l-libertajiet fundamentali meħuda fit-twettiq tal-kompiti tagħhom u fl-eżerċizzju tal-poteri tagħhom għandha tkun proporzjonata mal-objettivi ta’ tali miżura u għandha tirrispetta l-essenza ta’ dawn id-drittijiet u l-libertajiet fundamentali.

               2. Kull Parti għandu jkollha mekkaniżmu ta’ lmenti sabiex tittratta l-allegazzjonijiet ta’ ksur tad-drittijiet fundamentali mwettaq mill-persunal tagħha fil-qadi tal-funzjonijiet uffiċjali tagħhom matul operazzjoni konġunta jew intervent rapidu fil-fruntiera jew operazzjoni ta’ ritorn imwettqa skont dan il-Ftehim.

               Artikolu 10

               Ipproċessar ta' data personali

               1. L-ipproċessar tad-data personali għandu jsir biss meta jkun meħtieġ għall-implimentazzjoni ta’ dan il-Ftehim mill-Eks-Repubblika Jugoslava tal-Maċedonja, mill-Aġenzija jew mill-Istati Membri parteċipanti.

               2. L-ipproċessar ta’ data personali mill-Eks-Repubblika Jugoslava tal-Maċedonja għandu jkun soġġett għal liġijiet nazzjonali tagħha.

               3. L-ipproċessar ta’ data personali għal għanijiet amministrattivi mill-Aġenzija u mill-Istat(i) Membru/i parteċipanti, inkluż f’każ ta’ trasferiment ta’ data personali lejn l-Eks-Repubblika Jugoslava tal-Maċedonja, għandu jkun soġġett għar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dik id-data, id-Direttiva tal-Parlament Ewropew u tal-Kunsill 95/46/KE tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data, id-Deċiżjoni Qafas tal-Kunsill 2008/977/JHA tas-27 ta’ Novembru 2008 dwar il-protezzjoni ta’ data personali pproċessata fil-qafas tal-kooperazzjoni tal-pulizija u dik ġudizzjarja f’materji kriminali u miżuri adottati mill-Aġenzija għall-applikazzjoni tar-Regolament (KE) Nru 45/2001 kif imsemmi fl-Artikolu 45(2) tar-Regolament (UE) Nru 2016/1624.

               4. F'każ li l-proċessar jinvolvi trasferiment ta' data personali, l-Istati Membri u l-Aġenzija għandhom jindikaw, fil-mument tat-trasferiment tad-data personali lill-Eks-Repubblika Jugoslava tal-Maċedonja, kwalunkwe restrizzjoni fuq l-aċċess tagħha jew l-użu tagħha, f'termini ġenerali jew speċifiċi, inkluż għal trasferiment, tħassir jew qerda. Fejn il-ħtieġa għal tali restrizzjonijiet issir ċara wara t-trasferiment tad-data personali, dawn għandhom jinformaw lill-Eks-Repubblika Jugoslava tal-Maċedonja dwar dan.

               5. Data personali miġbura għal għanijiet amministrattivi matul l-azzjoni tista’ tiġi pproċessata mill-Aġenzija, mill-Istati Membri parteċipanti u l-Eks-Repubblika Jugoslava tal-Maċedonja f’konformità mal-leġiżlazzjoni applikabbli dwar il-protezzjoni tad-data.

               6. L-Aġenzija, l-Istati Membri parteċipanti u l-Eks-Repubblika Jugoslava tal-Maċedonja għandhom iħejju rapport komuni dwar l-applikazzjoni tal-paragrafi 1 sa 5 ta’ dan l-Artikolu fi tmiem kull azzjoni. Dan ir-rapport għandu jintbagħat lill-Uffiċjal tad-Drittijiet Fundamentali tal-Aġenzija u lill-Uffiċjal tal-Protezzjoni tad-Data, kif ukoll lill-awtorità kompetenti għall-protezzjoni tad-data personali fl-Eks-Repubblika Jugoslava tal-Maċedonja. L-Uffiċjal tal-Protezzjoni tad-Drittijiet Fundamentali tal-Aġenzija u l-Uffiċjal tal-Protezzjoni tad-Data għandom jirrapportaw lid-Direttur Eżekuttiv tal-Aġenzija.

               Artikolu 11

               Tilwim u interpretazzjoni

               1. Il-kwistjonijiet kollha li jirriżultaw b'rabta mal-applikazzjoni ta’ dan il-Ftehim għandhom jiġu eżaminati b’mod konġunt mill-awtoritajiet kompetenti tal-Eks-Repubblika Jugoslava tal-Maċedonja u minn rappreżentanti tal-Aġenzija, li għandhom jikkonsultaw lill-Istat Membru jew l-Istati Membri ġirien tal-Eks-Repubblika Jugoslava tal-Maċedonja.

               2. Fin-nuqqas ta’ soluzzjoni minn qabel, it-tilwim li jikkonċerna l-interpretazzjoni jew l-applikazzjoni ta’ dan il-Ftehim għandu jiġi riżolt biss b’negozjar bejn l-Eks-Repubblika Jugoslava tal-Maċedonja u l-Kummissjoni Ewropea, li għandha, kull meta jkun meħtieġ, tikkonsulta lil kwalunkwe Stat Membru ġar tal-Eks-Repubblika Jugoslava tal-Maċedonja.

               Artikolu 12

               Dħul fis-seħħ, tul ta' żmien u terminazzjoni tal-Ftehim

               1. Il-Partijiet għandhom japprovaw il-Ftehim skont il-proċeduri legali interni tagħhom.

               2. Dan il-Ftehim għandu jidħol fis-seħħ fl-ewwel jum tat-tieni xahar ta’ wara d-data meta l-Partijiet ikunu għarrfu lil xulxin li lestew il-proċeduri legali interni tagħhom imsemmijin fil-paragrafu 1.

               3. Dan il-ftehim huwa konkluż għal perijodu ta’ żmien mhux definit. Dan il-Ftehim jista’ jiġi tterminat permezz ta’ ftehim bil-miktub bejn il-Partijiet jew b’mod unilaterali minn waħda mill-Partijiet. F’dan il-każ tal-aħħar, il-Parti li jkollha l-intenzjoni tittermina għandha tinnotifika bil-miktub lill-Parti l-oħra b’dan permezz ta’ mezzi diplomatiċi.

               It-terminazzjoni għandha tieħu effett mill-ewwel jum tat-tieni x-xahar li jsegwi dak tan-notifika tagħha.

               4. Dan il-Ftehim jista’ jiġi emendat fi kwalunkwe żmien permezz ta’ kunsens reċiproku bil-miktub taż-żewġ Partijiet. L-emendi għandhom jidħlu fis-seħħ skont il-paragrafu 1 ta’ dan l-Artikolu.

               5. In-notifiki li jsiru skont dan l-Artikolu għandhom jintbagħtu, fil-każ tal-Unjoni Ewropea, lis-Segretarjat Ġenerali tal-Kunsill tal-Unjoni Ewropea u, fil-każ tal-Eks-Repubblika Jugoslava tal-Maċedonja, lill-Ministeru għall-Affarijiet Barranin.

               Artikolu 13

               Relazzjoni ma’ Ftehimiet Oħra

               Dan il-Ftehim ma għandux jaffettwa d-drittijiet u l-obbligi tal-Partijiet li joħorġu minn ftehimiet internazzjonali oħra li ż-żewġ Partijiet huma marbuta magħhom.

               Artikolu 14

               L-awtoritajiet kompetenti għall-implimentazzjoni tal-ftehim

               1. L-awtorità kompetenti għall-implimentazzjoni ta’ dan il-ftehim fl-Eks-Repubblika Jugoslava tal-Maċedonja għandha tkun il-Ministeru tal-Affarijiet Interni.

               2. L-awtorità kompetenti tal-Unjoni Ewropea għall-implimentazzjoni ta’ dan il-ftehim għandha tkun l-Aġenzija.

               DIKJARAZZJONI KONĠUNTA FIR-RIGWARD TAL-IŻLANDA, TAN-NORVEĠJA, TAL-IŻVIZZERA U TAL-LIECHTENSTEIN

               Il-Partijiet Kontraenti jirrimarkaw ir-relazzjoni mill-qrib bejn l-Unjoni Ewropea u n-Norveġja, l-Islanda, l-Isvizzera u l-Liechtenstein, b'mod partikolari bis-saħħa tal-Ftehimiet tat-18 ta' Mejju 1999 u tas-26 ta' Ottubru 2004 dwar l-assoċjazzjoni ta' dawk il-pajjiżi mal-implimentazzjoni, l-applikazzjoni u l-iżvilupp tal-acquis ta' Schengen.

               F'tali ċirkostanzi huwa mixtieq li l-awtoritajiet tan-Norveġja, l-Iżlanda, l-Iżvizzera u l-Liechtenstein, minn naħa waħda, u l-Eks-Repubblika Jugoslava tal-Maċedonja, min-naħa l-oħra, jikkonkludu, mingħajr dewmien, ftehimiet bilaterali dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja f'termini simili għal dawk ta' dan il-Ftehim.

               DIKJARAZZJONI KONĠUNTA

               Iż-żewġ partijiet jaqblu li joqogħdu lura milli jieħdu xi miżuri li x’aktarx ifixklu prosekuzzjoni kriminali sussegwenti possibbli ta’ membru tat-tim mill-awtoritajiet kompetenti tal-Istat ospitanti li jinkludi li joqgħodu lura milli jiffaċilitaw b’mod attiv ir-ritorn tal-membru kkonċernat tat-tim mill-bini operazzjonali tal-Gwardja Ewropea tal-Fruntiera u tal-Kosta fl-Eks-Repubblika Jugoslava tal-Maċedonja għall-Istat Membru ta’ oriġini tiegħu/tagħha, sakemm issir iċ-ċertifikazzjoni tad-Direttur Eżekuttiv tal-Aġenzija.


               IL-KUMMISSJONI EWROPEA
            Brussell, 13.12.2018
            COM(2018) 825 final
            2018/0417(CNS)
            Proposta għal
            DEĊIŻJONI TAL-KUNSILL
            li temenda d-Deċiżjoni Nru 940/2014/KE f’dak li jirrigwarda l-prodotti li huma eliġibbli għal eżenzjoni jew tnaqqis tad-dazju tal-baħar

               MEMORANDUM TA’ SPJEGAZZJONI

               Id-dispożizzjonijiet tat-Trattat dwar il-Funzjonament tal-Unjoni Ewropea (TFUE) japplikaw għar-reġjuni ultraperiferiċi tal-Unjoni. Madankollu, ir-reġjuni ultraperiferiċi Franċiżi huma esklużi mill-kamp ta’ applikazzjoni territorjali tad-direttivi tal-VAT u tad-dazji tas-sisa.

               Id-dispożizzjonijiet tat-TFUE, b’mod partikolari l-Artikolu 110, fil-prinċipju ma jawtorizzaw l-ebda differenza fir-reġjuni ultraperiferiċi Franċiżi bejn it-tassazzjoni ta’ prodotti lokali u t-tassazzjoni ta’ prodotti minn Franza metropolitana, l-Istati Membri l-oħrajn jew il-pajjiżi li mhumiex membri. Madankollu l-Artikolu 349 tat-TFUE jipprevedi l-possibbiltà li jiġu introdotti miżuri speċifiċi favur ir-reġjuni ultraperiferiċi minħabba l-eżistenza ta’ żvantaġġi permanenti li jaffettwaw is-sitwazzjoni ekonomika u soċjali f’dawn ir-reġjuni. Miżuri bħal dawn jikkonċernaw diversi politiki, inkluża l-politika fiskali.

               It-taxxa “dazju tal-baħar” (octroi de mer) hija taxxa indiretta fis-seħħ biss fir-reġjuni ultraperiferiċi (RUP) Franċiżi ta’ Martinique, ta’ Guadeloupe, tal-Guyana Franċiża, ta’ Réunion u ta’ Mayotte. Din it-taxxa tapplika għall-importazzjonijiet ta’ merkanzija, tkun xi tkun l-oriġini tagħhom u għall-provvisti ta’ merkanzija magħmula bi ħlas minn persuni li jwettqu attivitajiet ta’ produzzjoni. Fil-prinċipju din tapplika bl-istess mod fuq il-prodotti manifatturati lokalment u fuq dawk importati.

               Id-Deċiżjoni tal-Kunsill 940/2014/UE tas-17 ta’ Diċembru 2014 tawtorizza lil Franza biex, sal-31 ta’ Diċembru 2020, tipprevedi eżenzjonijiet jew tnaqqis tad-“dazju tal-baħar” għal ċerti prodotti li huma manifatturati lokalment. L-anness tad-Deċiżjoni msemmija hawn fuq jelenka l-lista tal-prodotti li għalihom jistgħu japplikaw l-eżenzjonijiet jew it-tnaqqis tat-taxxa. Skont il-prodott, id-differenza fit-tassazzjoni ta’ prodotti manifatturati lokalment u ta’ prodotti oħra ma tistax taqbeż l-10, l-20 jew it-30 punt perċentwali. Il-parti A tal-Anness telenka l-prodotti li għalihom id-differenza fit-tassazzjoni ma tistax taqbeż l-10 punti perċentwali, il-parti B telenka dawk il-prodotti li għalihom id-differenza ma tistax taqbeż l-20 punt perċentwali, u fl-aħħar nett fil-parti C hemm dawk li għalihom id-differenza ma tistax taqbeż it-30 punt perċentwali.

               Id-Deċiżjoni tal-Kunsill tas-17 ta’ Diċembru 2014 tagħti r-raġunijiet għall-adozzjoni tal-miżuri speċifiċi: id-distanza, id-dipendenza esterna f’dak li jirrigwarda l-materja prima u l-enerġija, l-obbligu ta’ ħażniet akbar, id-daqs żgħir tas-suq lokali flimkien ma’ attività żgħira ta’ esportazzjoni, eċċ. Dawn l-iżvantaġġi kollha jfissru żieda fil-kostijiet tal-produzzjoni u b’hekk fil-prezz tal-kost tal-prodotti mmanifatturati lokalment li, fin-nuqqas ta’ miżuri speċifiċi, ikunu inqas kompetittivi meta mqabbla ma’ dawk li ġejjin minn barra, anki jekk jitqiesu l-ispejjeż tat-trasport biex jaslu fir-RUP Franċiżi. Dan joħloq diffikultajiet għaż-żamma tal-produzzjoni lokali. Għaldaqstant il-miżuri speċifiċi li jinsabu fid-Deċiżjoni tal-Kunsill tas-17 ta’ Diċembru 2014 tfasslu bil-għan li tissaħħaħ l-industrija lokali.

               L-Artikolu 3 tad-Deċiżjoni tal-Kunsill tas-17 ta’ Diċembru 2014 jipprevedi li sal-31 ta’ Diċembru 2017, l-awtoritajiet Franċiżi jippreżentaw rapport dwar l-applikazzjoni tal-iskema ta’ tassazzjoni stabbilita b’din id-Deċiżjoni lill-Kummissjoni, sabiex jiġi vverifikat l-impatt tal-miżuri meħuda u l-kontribut tagħhom għall-promozzjoni jew għaż-żamma tal-attivitajiet ekonomiċi lokali, filwaqt li jiġu kkunsidrati d-diffikultajiet li jiffaċċjaw ir-reġjuni ultraperiferiċi. Abbażi ta’ dan ir-rapport, il-Kummissjoni għandha tippreżenta rapport li jinkludi analiżi ekonomika u soċjali kompluta lill-Kunsill u, jekk ikun meħtieġ, proposta mmirata għall-adattament tad-dispożizzjonijiet tad-Deċiżjoni Nru 940/2014/UE.

               L-awtoritajiet Franċiżi ppreżentaw ir-rapport lill-Kummissjoni fit-12 ta’ Frar 2018 kif previst. Intbagħtu rapporti speċifiċi ta’ evalwazzjoni għal kull wieħed mill-RUP Franċiżi flimkien ma’ talbiet għall-adattament tal-lista ta’ prodotti eliġibbli għal tassazzjoni differenzjata fil-15 ta’ Marzu 2018 għall-Guyana, għal Martinique u għal Guadeloupe, fl-4 ta’ Ġunju 2018 intbagħat dak għal Réunion u fit-28 ta’ Awwissu 2018 intbagħat ir-rapport mingħajr talba għal aġġornament tal-lista għal Mayotte. Fis-26 ta’ Ottubru 2018 saret talba addizzjonali għall-introduzzjoni ta’ prodott ġdid.

               It-talbiet għall-aġġornament tal-listi mibgħuta mill-awtoritajiet Franċiżi prinċipalment jikkonċernaw talbiet għall-introduzzjoni ta’ (50) prodott ġdid fuq il-listi iżda jikkonċernaw ukoll talbiet għal klassifikazzjoni mill-ġdid ta’ (28) prodott fuq lista li tippermetti differenzjar akbar fit-tassazzjoni u ta’ sebgħa (7) għal twessigħ tal-kategorija tal-prodotti inkwistjoni kif ukoll xi applikazzjonijiet għall-aġġornament tal-kodiċijiet (disa’ (9) prodotti fil-Guyana). Dawn it-talbiet għandhom l-għan li jerġgħu jqanqlu l-kompetittività tal-kumpaniji billi jikkumpensaw parti mill-kostijiet addizzjonali involuti fil-produzzjoni lokali.

               Ir-rapport tal-Kummissjoni msemmi fl-Artikolu 3 tad-Deċiżjoni Nru 940/2014/UE jwettaq analiżi ekonomika u soċjali tal-applikazzjoni tal-mekkaniżmu tad-dazju tal-baħar wara d-dħul fis-seħħ tal-imsemmija Deċiżjoni u jipproponi li t-talba ta’ aġġornament tal-listi mill-awtoritajiet Franċiżi tintlaqa’.

               Fil-fatt fil-każ ta’ ċerti produzzjonijiet lokali, it-tnaqqis jew saħansitra l-kollass tal-prezzijiet, l-operazzjonijiet kummerċjali offensivi f’termini ta’ prezzijiet, id-diffikultajiet tas-settur tal-kostruzzjoni, it-tnaqqis fl-ishma tas-suq jew/u l-kostiijiet addizzjonali tal-produzzjoni ogħla qed jheddu s-sostenibbilità tal-attivitajiet u tal-impjiegi.

               Barra minn hekk, l-iżvilupp ta’ produzzjonijiet ġodda huwa ostakolat jew saħansitra pperikolat bl-eżistenza ta’ kostijiet addizzjonali tal-produzzjoni li jdgħajfu l-kompetittività tagħhom meta mqabbla ma’ prodotti bi prezz baxx importati minn Franza metropolitana jew mill-Asja.

               Dawn iċ-ċirkostanzi jeħtieġu l-introduzzjoni jew saħansitra ż-żieda tad-differenzjali tat-tassazzjoni għall-produzzjonijiet lokali inkwistjoni, li jikkostitwixxu sfida ta’ importanza vitali għar-reġjuni kkonċernati.

               Dan ir-rapport ġie ppreżentat illum lill-Kunsill. Huwa akkumpanjat mill-proposta preżenti tal-Kunsill.

               Il-proposta preżenti għandha l-għan li tadatta l-lista tal-prodotti li huma eliġibbli għal differenzjal tat-tassazzjoni għall-bidliet ekonomiċi li seħħew wara l-adozzjoni tad-Deċiżjoni Nru 940/2014/UE.

               1.KUNTEST TAL-PROPOSTA

               •Raġunijiet u għanijiet tal-proposta

               Fil-15 ta’ Marzu 2018, l-awtoritajiet Franċiżi talbu lill-Kummissjoni tippreżenta abbozz ta’ adattament tekniku għad-Deċiżjoni tal-Kunsill Nru 940/2014/UE tas-17 ta’ Diċembru 2014. It-talba kienet akkumpanjata minn rapporti li jiġġustifikaw l-adattamenti mitluba. Abbażi ta’ dawn ir-rapporti, illum il-Kummissjoni ppreżentat lill-Kunsill rapport li jinkludi analiżi ekonomika u soċjali tal-applikazzjoni tal-mekkaniżmu tad-dazju tal-baħar u li jiġġustifika l-ħtieġa tal-adattament tad-Deċiżjoni 940/2014/UE.

               •Konsistenza mad-dispożizzjonijiet eżistenti fil-qasam ta’ politika

               Din l-inizjattiva tikkonforma mal-prijoritajiet stabbiliti bid-direttivi politiċi ddefiniti fl-Artikolu 349 tat-TFUE. Dan l-Artikolu jqis li l-qagħda strutturali ekonomika u soċjali tar-reġjuni ultraperifiċi li jiffurmaw parti minnhom Guadeloupe, il-Guyana Franċiża, Martinique, Réunion u Mayotte hija aktar gravi minħabba d-distanza, l-insularità, iċ-ċokon, it-topografija u l-klima diffiċli tagħhom u d-dipendenza ekonomika tagħhom fuq għadd żgħir ta’ prodotti. Dawn il-fatturi permanenti u miġbura kollha flimkien ixekklu ferm l-iżvilupp ta’ dawn il-gżejjer. Għaldaqstant, l-Artikolu 349 imsemmi jipprevedi li l-Kunsill, wara proposta mill-Kummissjoni u wara konsultazzjoni mal-Parlament Ewropew, jadotta miżuri speċifiċi bl-għan li, b’mod partikolari, jistabbilixxi l-kundizzjonijiet għall-applikazzjoni tat-trattati f’dawn ir-reġjuni, inklużi l-politiki komuni. L-għan tal-adattament tal-listi ta’ prodotti li huma eliġibbli għal differenzjal tat-tassazzjoni huwa li jippromwovi u jżomm ċerti produzzjonijiet lokali partikolarment ipperikolati u, għaldaqstant, ikattar l-impjiegi fid-dipartimenti extra-Ewropej. Dan l-adattament se jsaħħaħ is-suq uniku u se jqanqal il-kompetittività ta’ dawn il-produzzjonijiet lokali billi jikkumpensa l-iżvantaġġi li jirriżultaw mill-pożizzjoni ġeografika u l-qagħda ekonomika tagħhom.

               •Konsistenza ma’ politiki oħra tal-Unjoni

                  Skont it-tielet subparagrafu tal-Artikolu 349 tat-TFUE, il-Kunsill jadotta miżuri billi jieħu kont tal-karatteristiċi speċjali u r-restrizzjonijiet partikolari tar-reġjuni ultraperiferiċi mingħajr ma jdgħajjef l-integrità u l-koerenza tal-ordni ġuridiku tal-Unjoni, inklużi s-suq intern u l-politika komuni. Id-Deċiżjoni Nru 940/2014/UE u l-parametri li hi bbażata fuqhom tqiesu li huma koerenti mal-politiki l-oħrajn tal-Unjoni. Din l-inizjattiva tikkostitwixxi adattament limitat għall-Anness tad-Deċiżjoni Nru 940/2014/UE. Il-parametri l-oħrajn tad-Deċiżjoni Nru 940/2014/UE ma nbidlux. F’dawn iċ-ċirkustanzi l-adattament tal-lista ta’ prodotti li huma eliġibbli għal differenzjal tat-tassazzjoni mhux se jkollu impatt fuq il-koerenza tad-Deċiżjoni Nru 940/2014/UE mal-politiki l-oħrajn tal-Unjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               L-Artikolu 349 tat-Trattat dwar il-Funzjonament tal-Unjoni Ewropea (TFUE).

               •Sussidjarjetà (għall-kompetenza mhux esklużiva)

               Abbażi tal-Artikolu 349 tat-TFUE, il-Kunsill biss għandu s-setgħa li jadotta miżuri speċifiċi favur ir-reġjuni ultraperiferiċi bil-għan tal-adattamenttal-applikazzjoni tat-Trattati għal dawn ir-reġjuni, inkluża l-politika komuni, minħabba l-iżvantaġġi permanenti li jħallu impatt fuq is-sitwazzjonijiet ekonomiċi u soċjali tagħhom.

               Għaldaqstant, il-proposta hija konformi mal-prinċipju tas-sussidjarjetà.

               •Proporzjonalità

               Il-proposta hija konformi mal-prinċipju tal-proporzjonalità għar-raġunijiet li ġejjin.

                Tikkonċerna biss dawk il-prodotti li għalihom kienet ġustifikata introduzzjoni jew modifika fil-lista ta’ prodotti.

               Bl-istess mod, id-differenzjal massimu propost għal kull prodott milqut minn din il-proposta huwa limitat għal dak li huwa bżonjuż fid-dawl tal-kostijiet addizzjonali li jaffettwaw il-produzzjoni lokali inkwistjoni. B’dan il-mod, il-piż fiskali fuq il-prodotti importati fir-reġjuni u fid-dipartimenti Franċiżi extra-Ewropej mhuwiex se jaqbeż dak li huwa bżonjuż biex tiġi kkumpensata l-kompetittività aktar baxxa tal-prodotti manifatturati lokalment meta mqabbel mal-prodotti importati.

               Fil-qafas ġuridiku tad-Deċiżjoni 940/2014/UE, l-uniku mod kif jiġu introdotti d-differenzjali tat-tassazzjoni applikabbli għall-prodotti lokali huwa billi tiġi modifikata d-Deċiżjoni eżistenti. Il-proposta hija mmirata għall-adattament tad-Deċiżjoni Nu 940/2014/UE.

               •Għażla tal-istrument

               Strument propost: Deċiżjoni tal-Kunsill.

               Ebda strument ieħor ma kien adegwat.

               It-test li jrid jiġi modifikat huwa fih innifsu Deċiżjoni tal-Kunsill, adottata abbażi tal-istess bażi ġuridika (l-Artikolu 349 tat-TFUE).

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

               A. Jirriżulta mill-ewwel paragrafu tal-Artikolu 349 TFUE, skont kif interpretat mill-Qorti tal-Ġustizzja tal-Unjoni Ewropea fil-Kawżi magħquda C-132/14 sa C-136/14
                  1
                li l-“miżuri speċifiċi” previsti jiġu adottati billi “jittieħed kont” tas-“sitwazzjoni strutturali soċjali u ekonomika” tar-reġjuni ultraperiferiċi, li hija aktar “gravi” minħabba f’numru ta’ fatturi “li l-permanenza u l-kumbinazzjoni tagħhom ifixklu serjament l-iżvilupp tagħhom”. Għalhekk, dawn il-fatturi huma ppreżentati fl-ewwel paragrafu tal-Artikolu 349 tat-TFUE, bħala elementi li jiggravaw is-sitwazzjoni ekonomika u soċjali strutturali tar-reġjuni ultraperiferiċi li l-Kunsill għandu jieħu inkunsiderazzjoni, skont it-tielet paragrafu tal-Artikolu 349 tat-TFUE, meta jadotta miżuri speċifiċi. Kif deskritt hawn taħt mill-Qorti, u għar-raġunijiet li huma spjegati hawn fuq, il-Kummissjoni hija tal-fehma li l-adattament immedjat tal-lista ta’ prodotti li huma eliġibbli għal differenzjal tat-tassazzjoni huwa l-unika soluzzjoni xierqa:

               - Il-modifiki proposti jirreaġixxu għall-bidliet ekonomiċi li seħħew mill-adozzjoni tad-Deċiżjoni 940/2014/UE (tnaqqis jew kollass tal-prezzijiet, operazzjonijiet kummerċjali offensivi f’termini ta’ prezzijiet, id-diffikultajiet tas-settur tal-kostruzzjoni, it-tnaqqis fl-ishma tas-suq jew/u kostijiet addizzjonali ogħla tal-produzzjoni) u biex fl-istess ħin jiġi evitat dannu immedjat u wisq probabbli irreparabbli għal ċerti produzzjonijiet lokali li huma fraġli.

               Fil-fatt, il-kostijiet addizzjonali tal-produzzjoni għoljin li jġarrbu ċerti attivitajiet ġodda żviluppati f’dawn ir-reġjuni jdgħajfu l-kompetittività tagħhom u jiffaċċjaw konkorrenza qawwija minn prodotti importati bi prezz baxx.

               - Ċerti produzzjonijiet lokali jiffaċċjaw kostijiet addizzjonali tal-produzzjoni. L-eżistenza ta’ kostijiet addizzjonali mhux ikkumpensati permezz ta’ tassazzjoni differenzjata, tipperikola l-eżistenza tan-negozji lokali l-iktar vulnerabbli, li ħafna minnhom huma SMEs (68 % minnhom jimpjegaw anqas minn 20 persuna).

               - Din l-inizjattiva hija miżura essenzjali biex tappoġġja u żżomm il-produzzjoni lokali fir-RUP Franċiżi. L-iskema tad-dazju tal-baħar għandha impatt dirett fuq l-impriżi lokali. U tippermetti l-iżvilupp ta’ attivitajiet ġodda lokali minkejja l-kostijiet addizzjonali għoljin tal-produzzjoni.

               Għalhekk hija essenzjali għall-attività lokali fir-RUP Franċiżi, fejn il-qgħad, b’mod partikolari fost iż-żgħażagħ huwa l-aktar wieħed għoli fl-Ewropa.

               B. L-ewwel nett, jeħtieġ li jiġi ppreċiżat li l-adattament tal-lista tal-prodotti li huma eliġibbli għal tassazzjoni differenzjata huwa l-uniku mezz li jiżgura li l-attivitajiet lokali ta’ produzzjoni f’dawn ir-reġjuni ultraperifiċi jinżammu u jiġu żviluppati.

               It-tieni nett din hija miżura ta’ aġġustament b’implikazzjonijiet ekonomiċi limitati, peress li tikkonċerna biss it-tranżazzjonijiet imwettqa fir-reġjuni ultraperiferiċi Franċiżi. L-impatt tagħha huwa għaldaqstant limitat ġeografikament għal territorji li ma jiffurmawx parti mill-Komunità fis-sens tad-direttivi tal-VAT (2006/112/KE) u tad-dazju tas-sisa (2008/118/KE).

               Barra minn hekk, il-prodotti li għalihom l-awtoritajiet Franċiżi talbu introduzzjoni jew klassifikazzjoni mill-ġdid fil-listi jirrappreżentaw produzzjoni lokali ddikjarata ta’ EUR 225 miljun għas-sena 2016 u importazzjonijiet ta’ ammont ekwivalenti għal EUR 212 miljun bejn wieħed u ieħor. Il-kategoriji ta’ dawn il-prodotti huma ferm differenti.

               Għal kull wieħed minn dawn il-prodotti l-Kummissjoni vverifikat il-ġustifikazzjoni għal tassazzjoni differenzjata u l-proporzjonalità tagħha, filwaqt li żgurat li tassazzjoni differenzjata ta’ dan it-tip bl-ebda mod ma ddgħajjef l-integrità u l-koerenza tal-ordni ġuridiku tal-Unjoni, inklużi s-suq intern u l-politiki komuni. B’mod partikolari żgurat l-eżistenza ta’ produzzjoni lokali, l-eżistenza ta’ importazzjonijiet sinifikanti ta’ merkanzija li jistgħu jikkompromettu ż-żamma tal-produzzjoni lokali u l-eżistenza tal-kostijiet addizzjonali li jgħollu l-prezz tal-kost tal-produzzjoni lokali meta mqabbla ma’ merkanzija barranija u li jikkompromettu l-kompetittività tal-prodotti manifatturati lokalment.

               Għal dawn il-prodotti kollha, l-importazzjonijiet kellhom prestazzjoni tajba. Kien hemm progressjoni ta’ kważi 5 % fuq il-perjodu 2014-2016.

               Fir-rigward tal-prodotti lokali li jokkupaw kważi s-suq kollu b’tali mod li s-sehem tal-prodotti “importati” huwa żgħir ħafna, il-Kummissjoni aċċertat li jeżisti riskju imminenti u serju għall-produzzjoni lokali.

               Barra minn hekk, il-Kummissjoni wettqet evalwazzjoni f'nofs il-perjodu tal-applikazzjoni tal-iskema tad-dazju tal-baħar fir-RUP Franċiżi abbażi tar-rapporti ppreżentati mill-awtoritajiet Franċiżi skont l-Artikolu 3 tad-Deċiżjoni Nru 940/2014/UE. Fir-rapport li ppreżentat illum lill-Kunsill, il-Kummissjoni tikkonkludi li l-arranġamenti tad-dazju tal-baħar ma jaffettwawx b’mod negattiv il-kompetizzjoni u l-kummerċ.

               Fl-aħħar nett, apparti l-adattament immedjat tal-listi, se jsir rieżami sħiħ tad-Deċiżjoni, bl-użu tal-għodod tar-“regolamentazzjoni aħjar”, mat-tiġdid tal-arranġamenti u x-xogħol se jinbeda fil-bidu tal-2019.

               •Konsultazzjoni mal-partijiet ikkonċernati

               Ara l-paragrafu ta’ hawn taħt.

               Barra minn hekk, fil-kuntest tar-rieżami tad-Deċiżjoni 940/2014/UE, il-partijiet ikkonċernati kollha se jiġu kkonsultati.

               •Ġbir u użu tal-għarfien espert

               Mhux applikabbli.

               •Valutazzjoni tal-impatt

               Ara l-paragrafu ta’ hawn taħt.

               •Idoneità regolatorja u simplifikazzjoni

               Mhux applikabbli.

               •Drittijiet fundamentali

               Mhux applikabbli.

               4.IMPLIKAZZJONI BAĠITARJA

               Il-proposta ma għandha l-ebda impatt fuq il-baġit tal-Unjoni Ewropea.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

                  Se jsir rieżami sħiħ tad-Deċiżjoni 940/2014/UE, bl-użu tal-għodod tar-“regolamentazzjoni aħjar”, mat-tiġdid tal-arranġamenti u x-xogħol se jinbeda fil-bidu tas-sena 2019.

               •Dokumenti ta’ spjegazzjoni (għad-direttivi)

               Mhux applikabbli

               •Spjegazzjoni fid-dettall tad-dispożizzjonijiet speċifiċi tal-proposta

               Mhux applikabbli.

               2018/0417 (CNS)

               Proposta għal

               DEĊIŻJONI TAL-KUNSILL

               li temenda d-Deċiżjoni Nru 940/2014/KE f’dak li jirrigwarda l-prodotti li huma eliġibbli għal eżenzjoni jew tnaqqis tad-dazju tal-baħar

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Europea, u b’mod partikolari l-Artikolu 349 tiegħu,

               Wara li kkunsidra l-proposta tal-Kummissjoni Ewropea,

               Wara li l-abbozz tal-att leġislattiv intbagħat lill-parlamenti nazzjonali,

               Wara li kkunsidra l-opinjoni tal-Parlament Ewropew
                  2
               ,

               Waqt li jaġixxi skont proċedura leġiżlattiva speċjali,

               Billi:

               (1)Id-Deċiżjoni tal-Kunsill Nru 940/2014/KE tas-17 ta’ Diċembru 2014 dwar is-sistema tad-dazju tal-baħar fir-reġjuni ultraperiferiċi Franċiżi tawtorizza lill-awtoritajiet Franċiżi biex jipprevedu eżenzjonijiet jew tnaqqis tad-dazju tal-baħar għall-prodotti manifatturati lokalment fid-dipartimenti u fir-reġjuni Franċiżi extra-Ewropej imsemmija fl-Anness tagħha. Skont il-prodott u d-dipartiment extra-Ewropew ikkonċernati d-differenzjal massimu awtorizzat hu ta’ 10, 20 jew 30 punt perċentwali.

               (2)B’konformità mal-Artikolu 3(2) tad-Deċiżjoni Nru 940/2014/KE, fit-12 ta’ Frar 2018, l-awtoritajiet Franċiżi ppreżentaw rapport lill-Kummissjoni dwar l-applikazzjoni tas-sistema ta’ tassazzjoni stabbilita permezz ta’ din id-Deċiżjoni. Ir-rapporti ta’ valutazzjoni speċifiċi għal kull wieħed mir-reġjuni ultraperiferiċi Franċiżi akkumpanjat mit-talbiet għall-adattament tal-lista ta’ prodotti eliġibbli għal tassazzjoni differenzjata ġew ippreżentati fil-15 ta’ Marzu 2018 għall-Guyana, għal Martinique, u għal Guadeloupe, fl-4 ta’ Ġunju 2018 għal Réunion u mingħajr talba ta’ aġġornament tal-lista fit-28 ta’ Awwissu 2018 għal Mayotte. Fis-26 ta’ Ottubru 2018 saret talba addizzjonali għall-introduzzjoni ta’ prodott ġdid fil-lista għall-Guyana .

               (3)Abbażi tar-rapport tal-awtoritajiet Franċiżi, il-Kummissjoni ppreżentat ir-rapport previst fit-tieni subparagrafu tal-Artikolu 3(2) tad-Deċiżjoni Nru 940/2014/UE lill-Kunsill kif ukoll proposta għall-adattament ta’ din id-Deċiżjoni. Dawn l-adattamenti jikkonċernaw lil Martinique, lil Guadeloupe, lill-Guyana Franċiża u lil Réunion. Jikkonsistu fl-inklużjoni fil-lista ta’ prodotti ġodda u fiż-żieda, għal ċerti prodotti, tad-differenzjal awtorizzat.

               (4)Għall-Guyana, jinkludu wkoll l-aġġornament tal-kodiċijiet tan-Nomenklatura Magħquda li tinsab fl-Anness tad-Deċiżjoni Nru 940/2014/UE.

               (5)L-adattament tal-listi huwa ġustifikat f’kull każ fir-rigward tal-kostijiet addizzjonali tal-prodotti manifatturati lokalment meta mqabbla ma’ prodotti ekwivalenti importati, li huma manifatturati fit-territorju tal-Unjoni.

               (6)L-adattamenti li għandhom isiru, skont dawn l-aspetti, fil-biċċa l-kbira tagħhom jikkonsistu fl-inklużjoni fil-listi li jinsabu fl-Anness tad-Deċiżjoni Nru 940/2014/UE ta’ prodotti li għalihom diġà kien hemm produzzjoni lokali fl-2014 iżda li dwarhom kienet għadha ma saret l-ebda talba għall-inklużjoni fil-listi qabel l-2014.

               (7)Fil-Guyana l-prodotti inkwistjoni huma s-siment (prodott 2523 29 00) u l-għamara maħduma mill-injam (prodotti 9403 30, 9403 50 00, 9403 60 u 9403 90 30).

               (8)F’Martinique, il-prodotti inkwistjoni huma xi griebeb tal-plastik (prodott 3907 61 00) u l-kmamar kesħin (prodott 8418 69 00).

               (9)Fi Guadeloupe, il-prodotti inkwistjoni huma xi laħmijiet (prodott 0210 12 19), xi zlazi (prodott 2103 90 90), l-alkoħol etiliku żnaturat (prodott 2207 20 00), xi fertilizzanti (prodotti 2833, 2834 u 2836), xi prodotti kożmetiċi (prodotti 3303 00 90 u 3304 99 00), xi likwidi tat-tkessiħ (prodott 3820 00 00), u l-kaxxi u l-kontenituri tal-karta u tal-kartun (prodott 4819 10 00).

               (10)F’Réunion, huma kkonċernati xi prodotti stampati (prodott 4911 99), xi prodotti tal-iġjene (prodotti 4818 20 10 u 4818 20 91), xi spare parts tal-mezzi tat-trasport (prodotti 8511 40 00, 8511 50 00 u 8511 90 00), xi kanali tal-ventilazzjoni u l-aċċessorji tagħhom (prodotti 7306 30 80, 7306 61 92 u 7307 99 80), il-blalen tal-ħiters tal-ilma solari (prodott 8419 90 85), xi fertilizzanti (3102 10 90) u xi kunservi tat-tadam (prodott 2002 90 11).

               (11)Fis-settur tal-agrikoltura, it-talbiet għall-introduzzjoni jew il-klassifikazzjoni mill-ġdid fuq il-listi huma ġejjin mill-ħtieġa tal-produtturi lokali li jiddiversifikaw il-produzzjoni tagħhom biex ikunu jistgħu jiffaċċjaw aħjar l-instabbiltajiet klimatiċi. Il-prodotti li jenħtieġ li jiġu inklużi fil-listi li jinsabu fl-Anness tad-Deċiżjoni Nru 940/2014/UE huma xi ħxejjex (prodotti 0709 30 00, 0709 40 00, 0709 93 90, 0714) u l-avokado (prodott 0804 40 00) għal Martinique, l-ananas (prodott 0804 30) u l-bżar (prodott 0904 22 00) għal Guadeloupe, u l-basal (prodott 0703 10 19) u t-tewm (prodott 0703 20 00) għal Réunion. Barra minn hekk, fil-Lista B, xi ħxejjex (prodott 0706), xi bżar (prodott 0709 60) u l-ananas (prodotti 0804 30 u 0805) jenħtieġ li jiġu klassifikati mill-ġdid għal Martinique.

               (12)Għal xi prodotti li huma diġà elenkati fil-listi li hemm fl-Anness tad-Deċiżjoni Nru 940/2014/UE, id-differenzjal massimu kkonċernat jenħtieġ li jiġi estiż għal subintestaturi tan-nomenklatura magħquda li għalihom ma japplikax bħalissa, jew inkella li jiżdied.

               (13)Pereżempju, għal Martinique, tenħtieġ klassifikazzjoni mill-ġdid tal-jogurt (prodott 0403 10), ta’ xi prodotti għall-kostruzzjoni tal-plastik (prodott 3925) mil-lista B għal-lista C, u ta’ xi ħxejjex iffriżati (prodott 0710), kostruzzjonijiet prefabbrikati (prodott 9406), xi artikli tal-ġojjellerija (prodotti 7113 u 7117) u l-ħiters tal-ilma solari (prodott 8419 19) mil-lista A għal-lista B.

               (14)Fi Guadeloupe, jenħtieġ li jiġu inklużi fil-lista B il-prodotti tal-laħam ippreparati u ppreservati kollha, (prodott 1602) u mhux biss l-intestatura 1602 41 10, il-ħut ippreparat u ppreservat kollu (prodott 1604 20), u mhux biss is-salamun ippreparat u ppreservat (prodott 1604 20 10) u fir-rigward tal-fertilizzanti, l-intestaturi 3102, 3103, 3104 u 3105 kollha u mhux biss dawk tas-subintestaturi 3102 90, 3103 90, 3104 20 u 3105 20. Jenħtieġ ukoll li ssir klassifikazzjoni mill-ġdid tal-jogurt (prodott 0403 10), xi xarbiet mhux alkoħoliċi (prodotti 2202 10 00 u 2202 99 19
                  3
               ) u xi materjali tal-kostruzzjoni (prodotti 3925 10 00 u 3925 90 80) mil-lista B għal-lista C.

               (15)Għal Réunion, fl-industrija agroalimentari jenħtieġ li jiġu kklassifikati mill-ġdid iz-zokkor tal-kannamieli (prodott 1701), it-tadam fil-laned (prodott 2002 10), xi prodotti tal-kisi (prodott 3214 10 90) mil-lista A għal-lista C, il-ħemes niexfa ippreservati (prodotti 2005 51 00 u 2005 99 80), xi żebgħa (prodotti 3208 u 3209), il-films u l-boroż tal-politin (prodotti 3920 10 u 3923 21) u xi kaxxi u kontenituri tal-kartun (4819 20 00) mil-lista B għal-lista C, u xi puré tal-frott (2007 99 50) mil-lista A għal-lista B.

               (16)Għal Martinique jenħtieġ ukoll li jiġi kkoreġut żball fir-rigward tal-pożizzjoni tariffarja introdotta fil-lista li tinsab fl-Anness tad-Deċiżjoni Nru 940/2014/UE u li tiġi sostitwita l-intestatura 2204 29 mal-intestatura 2204 21.

               (17)Fl-aħħar nett, ikun tajjeb li l-prodotti li ma kinux jiġu prodotti lokalment fl-2014 iżda li bdew jiġu prodotti minn dakinhar ’l hawn jew inkella li hemm pjanijiet konkreti dwar il-produzzjoni lokali tagħhom fil-futur qarib, jiġu inklużi fil-listi tal-prodotti li huma eliġibbli għal tassazzjoni differenzjata. Il-prodotti inkwistjoni jirriżultaw minn attivitajiet ta’ serigrafija bħal pereżempju ġgieget stampati (prodott 6110 30 91), aċċessorji tat-trabi stampati (prodott 6111 20 90), inċirati stampati (prodott 6201 19 00), ilbiesi stampati (prodott 6204 42 00), bjankerija stampata (prodott 6302 91 00), brieret stampati (prodott 6505 00 30) u mugs stampati (prodotti 6212 00) u l-“injam għall-enerġija” (prodott 4401 12 00) fil-Guyana. Fi Guadeloupe, l-inklużjoni ta’ xi birer (prodott 2203), xi ilmijiet mhux ħelwin (prodott 2201 10 90) u xi makkinarju u tagħmir li jiffiltra jew isaffi l-ilma (8421 21 00). Għal Réunion, huma involuti xi prodotti tal-iġjene (prodott 4818 90 10).

               (18)Għalhekk, id-Deċiżjoni Nru 940/2014/UE jenħtieġ li tiġi emendata skont dan,

               ADOTTA DIN ID-DEĊIŻJONI:

               Artikolu 1

               L-Anness tad-Deċiżjoni Nru 940/2014/UE huwa emendat kif stabbilit fl-Anness ta’ din id-Deċiżjoni.

               Artikolu 2

               Din id-Deċiżjoni tidħol fis-seħħ tlett ijiem wara l-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lir-Repubblika Franċiża.

               Magħmul fi Brussell,

                     Għall-Kunsill

                     Il-President

                     (1)

                        QĠUE, il-15 ta’ Diċembru 2015, Kawżi Magħquda C-132/14 sa C-136/14, Il-Kummissjoni vs il-Kunsill tal-Unjoni Ewropea, EU:C:2015:813.

                     (2)

                        ĠU C, , p. .

                     (3)

                        Dan il-kodiċi jissostitwixxi l-kodiċi 2202 90 10 minħabba l-bidliet li saru fin-nomenklatura doganali.

    ---documentbreak---

               IL-KUMMISSJONI EWROPEA
            Brussell, 13.12.2018
            COM(2018) 825 final
            ANNESS
            tal-
            Proposta għal Deċiżjoni tal-Kunsill
            li temenda d-Deċiżjoni Nru 940/2014/KE f’dak li jirrigwarda l-prodotti li huma eliġibbli għal eżenzjoni jew tnaqqis tad-dazju tal-baħar

               ANNESS

               L-Anness tad-Deċiżjoni Nru 940/2014/UE huwa emendat kif ġej:

               1.Il-parti A hija emendata kif ġej:

               (a)Fil-punt nru 1, jiddaħħlu l-prodotti li ġejjin: “0904 22 00, 2103 90 90, 2207 20 00, 3820 00 00, 4819 10 00”.

               (b)Fil-punt nru 2, jiddaħħal il-prodott “2523 29 00”.

               (c)Il-punt nru 3 huwa emendat kif ġej:

               i) Jiddaħħlu l-prodotti li ġejjin: “0709 30 00, 0709 40 00, 0709 93 90, 0804 40 00, 0714, 8418 69 00”.

               ii) Jitħassru l-prodotti li ġejjin: “0706, 0709 60, 0804 30, 0805, 0710, 7113, 7117, 8419 19, 9406”.

               (d)Il-punt nru 5 huwa emendat kif ġej:

               i) Jiddaħħlu l-prodotti li ġejjin: “3102 10 90, 8511 40 00, 8511 50 00, 8511 90 00”.

               ii) Jitħassru l-prodotti li ġejjin: “ 1701, 2002 10, 2007 99 50, 3214 10 90”.

               2.Il-parti B hija emendata kif ġej:

               (a)Il-punt nru 1 huwa emendat kif ġej:

               i) Jiddaħħlu l-prodotti li ġejjin: “0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00”.

               ii) Jitħassru l-prodotti li ġejjin: “0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80”.

               (b)Il-punt nru 2 huwa emendat kif ġej:

               i) Jiddaħħlu l-prodotti li ġejjin: “0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 94030 30, 9403 50 00, 9403 60, 9403 90 30”.

               ii) Jitħassar il-prodott li ġej: “0305 59 80”.

               (c)Il-punt nru 3 huwa emendat kif ġej:

               i) Jiddaħħlu l-prodotti li ġejjin: “3907 61 00, 0706, 0709 60, 0710, 0804 30, 0805, 7113, 7117, 8419 19, 9406”

               ii) Jitħassru l-prodotti li ġejjin: “0403 10, 3925”.

               (d)Il-punt nru 5 huwa emendat kif ġej,

               i) Jiddaħħlu l-prodotti li ġejjin: “0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85”.

               ii) Jitħassru l-prodotti li ġejjin: “2005 51 00, 2005 99 80, 3208, 3209, 3920 10, 3923 21, 4819 20 00”.

               3.Il-parti C hija emendata kif ġej:

               (a)Fil-punt nru 1, jiddaħħlu l-prodotti li ġejjin: “2203, 8421 21 00, 0403 10, 2202 10 00, 2202 99 19, 3925 10 00, 3925 90 80”.

               (b)Il-punt nru 2 huwa emendat kif ġej:

               i) Jiddaħħlu l-prodotti li ġejjin: “4401 12 00, 9406 90 10, 9406 10 00, 9406 90 38”.

               ii) Jitħassru l-prodotti li ġejjin: “9406 00 11, 9406 00 20, 9406 00 38”.

               (c)Il-punt nru 3 huwa emendat kif ġej:

               i) Jiddaħħlu l-prodotti li ġejjin: “0403 10, 3925, 2204 21”.

               ii) Jitħassar il-prodott li ġej: “2204 29”.

               (d)Fil-punt nru 5, jiddaħħlu l-prodotti li ġejjin: “1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00”.